Belum pasti punca kematian bayi 2 bulan akibat kecuaian hospital
Oleh Kosmo

25 Februari 2022, 2:56 pm
Oleh DIANA SURYA ABD WAHAB
KUANTAN – Kementerian Kesihatan Malaysia (KKM) menegaskan insiden kecuaian kakitangan Hospital Raja Perempuan Zainab II (HRPZ II) yang didakwa menyebabkan seorang bayi berusia dua tahun meninggal dunia, 18 Februari lalu masih lagi dalam siasatan.
Timbalan Menteri Kesihatan 1, Datuk Dr. Noor Azmi Ghazali berkata, pihaknya belum dapat memastikan lagi faktor kecuaian yang didakwa menjadi antara punca kematian bayi tersebut.
“Seperti dinyatakan Pengarah Kesihatan Kelantan, Datuk Dr. Zaini Hussin sebelum ini, siasatan masih lagi dijalankan dan setakat ini kita tiada sebarang maklumat.
“Jadi kita tunggu maklum balas dari pihak pengurusan hospital, bila kita dapat maklumat dan keputusan (siasatan), kita akan nyatakan,”katanya dalam sidang akhbar selepas melakukan lawatan kerja, Program Imunisasi Covid-19 Kanak-kanak Kebangsaan (PICKids) Pahang di Sekolah Kebangsaan (SK) Wira, dekat sini, hari ini.
Yang turut hadir Pengarah Kesihatan Pahang, Datuk Dr. Nor Azimi Yunus dan Pengerusi Jawatankuasa Kerja Raya, Pengangkutan dan Kesihatan negeri, Datuk Seri Norol Azali Sulaiman.

Semalam media melaporkan ibu bapa bayi lelaki yang meninggal dunia ketika menerima rawatan di HRPZ II, Kelantan akan mengambil tindakan undang-undang terhadap hospital berkenaan kerana didakwa cuai.
Bayi lelaki, Muhammad Hilman Firdaus Muhammad Hilmi berusia dua bulan disahkan meninggal dunia pukul 4.30 petang, Jumaat lalu selepas didakwa diberikan susu rosak dan diberikan ubat tidur tanpa kebenaran keluarga, selain dipaksa berpuasa lima hari.
Ibunya, Rosilawati Ismail, 26, berkata, keputusan tersebut dibuat demi mendapatkan pembelaan di atas kematian Muhammad Hilman Firdaus dan keluarganya sudah melantik peguam untuk mengendalikan kes itu.
Sementara itu, mengulas mengenai perkembangan PICKids yang dilancarkan 3 Februari lalu, katanya sebanyak 58 kes telah dilaporkan melalui MySejahtera yang mempunyai kesan sampingan selepas menerima suntikan.
“Setakat ini, 57 kes membabitkan gejala ringan seperti demam, kemerahan dan sengal manakala satu kes lagi dikategorikan sebagai serius. Hasil siasatan mendapati kanak-kanak berkenaan mempunyai sejarah menghidap asma.
“Untuk makluman kanak-kanak itu kerap kali masuk hospital sebelum menerima vaksin tersebut dan rawatan sudah diberikan dan kanak-kanak berkenaan sudah pulih,”katanya. -KOSMO! ONLINE.


Pesara kerajaan rugi lebih setengah juta ditipu ‘Mastura’
Oleh TENGKU DANISH BAHRI TENGKU YUSOFF

25 Februari 2022, 3:00 pm
KUALA TERENGGANU – Seorang pesara kerajaan kerugian lebih RM500,000 selepas menjadi mangsa penipuan sindiket ala Macau pada bulan Oktober tahun lalu.
Mangsa yang bukan sahaja sanggup mengeluarkan wang simpanan malah menggadaikan semua barangan kemas isterinya lantaran terlalu mempercayai anggota sindiket itu hanya menyedari tertipu pada Selasa lalu.
Ketua Jabatan Siasatan Jenayah Komersial (JSJK) Terengganu, Superintendan M. Zambri Mahmud berkata, mangsa berusia 65 tahun mendakwa telah dihubungi seorang wanita yang mengenalkan diri sebagai ‘Mastura’ pada bulan Oktober tahun lalu.
“Wanita itu mengaku kononnya pegawai Lembaga Hasil Dalam Negeri (LHDN) sebelum mendakwa mangsa terlibat dalam aktiviti pengubahan wang haram.
“Mangsa panik dan ketakutan apabila dimaklumkan suspek, dia kini dalam pemerhatian LHDN,” katanya ketika dihubungi Kosmo! di sini hari ini.
Zambri berkata, ‘Mastura’ kemudiannya mengarahkan pesara kerajaan terbabit membuka akaun bank baharu.

Tambah beliau, mangsa yang panik telah mengeluarkan semua wang simpanan dan menggadai barangan kemas milik isterinya bernilai keseluruhan RM532,800 sebelum dimasukkan ke dalam akaun bank yang baru dibuka itu.
“Pesara kerajaan tersebut hanya menyedari telah ditipu selepas kesemua wang di dalam akaun bank baru itu telah habis dikeluarkan tanpa pengetahuannya baru-baru ini,” katanya. – KOSMO! ONLINE.


Pembukaan semula PKRC MAEPS kawal kapasiti hospital – KJ
Oleh HARRITH HISHAM

25 Februari 2022, 2:47 pm
PETALING JAYA – Pembukaan semula Pusat Kuarantin dan Rawatan Covid-19 Bersepadu (PKRC) di Taman Ekspo Pertanian Malaysia (MAEPS) Serdang bukan disebabkan katil-katil di hospital tidak dapat menampung pesakit Covid-19 yang semakin meningkat.
Menteri Kesihatan, Khairy Jamaluddin Abu Bakar berkata, keputusan berkenaan diambil adalah bagi memastikan hospital-hospital berkenaan berupaya menangani kes-kes lain, selain Covid-19.
“Buat masa ini kita terpaksa melaksanakan keputusan-keputusan yang praktikal untuk kita kawal kapasiti hospital.
“Sebab itu, semalam saya umumkan kita buka semula PKRC MAEPS ada yang beranggapan sebab kita tidak cukup katil untuk hospital namun bukan begitu.
“Kita juga ada kes-kes lain selain Covid-19 yang juga perlu ditumpukan,” katanya ketika berucap di Majlis Perasmian Kompleks Magnetic Resonance Imaging (MRI) dan Projek Naik Taraf Bekalan Gas Perubatan Pusat Kawalan Kusta Negara (PKKN) di Hospital Sungai Buloh, hari ini.
Sementara itu, ketika ditanya mengenai permintaan Hospital Sungai Buloh agar status hibrid dikembalikan, Khairy Jamaluddin berkata, keputusan tersebut akan dibuat berdasarkan perkembangan penularan jangkitan Covid-19 dalam tempoh empat minggu.

“Sekiranya keadaan ini kekal untuk tempoh empat minggu lagi, kita akan buat pertimbangan terhadap permintaan Hospital Sungai Buloh untuk ditukar kembali kepada hibrid,” ujarnya.
Terdahulu, Khairy Jamaluddin mengumumkan pembukaan semula PKRC MAEPS bermula hari ini sebagai langkah proaktif bagi mengurangkan bebanan di hospital.- KOSMO! ONLINE.


2 maut, 20 cedera gempa bumi di Sumatera Barat
Oleh Kosmo

25 Februari 2022, 2:51 pm
JAKARTA – Sekurang-kurangnya dua orang terkorban dan 20 lagi cedera dalam kejadian gempa bumi yang menggegarkan Sumatera Barat  pagi tadi dengan penduduk membawa ahli keluarga berlindung di tempat-tempat selamat ketika bangunan mula runtuh.
Gegaran tersebut berlaku beberapa minit selepas satu lagi gegaran yang kurang kuat tercetus sebelum itu, yang menyebabkan penduduk mula meninggalkan rumah mereka.
“Kami berlari keluar dari rumah (selepas gegaran pertama). Saya mempunyai bayi berusia setahun. Dalam keadaan panik saya menolak kerusi bayi keluar dari rumah.
“Saya menyedari berlakunya gempa bumi kerana alat permainan anak saya terjatuh secara tiba-tiba. Saya menjadi panik kerana mempunyai ibu dan bapa mentua di rumah yang dalam keadaan uzur serta berusia,” kata seorang penduduk, Yudi Prama Agustino, 36.
Gempa bumi berukuran 6.2 pada skala Richter tersebut menggegarkan Pulau Sumatera pada kedalaman 12 kilometer (km), kira-kira 70 km dari bandar Bukit Tinggi di wilayah Sumatera Barat, demikian menurut pusat Kajian Geologi Amerika Syarikat.
Beberapa gambar di bandar Pasaman yang terletak berhampiran dengan pusat gempa menunjukkan kediaman-kediaman dalam keadaan separa runtuh dengan batu-bata jatuh berselerak di atas tanah serta terdapat lubang pada dinding.

Ketua Badan Nasional Pengurusan Bencana (BNPB), Suharyanto berkata, kediaman datuk bandar turut mengalami kerosakan dengan serpihan kaca memenuhi lantai.
Beberapa klip yang disiarkan di televisyen turut menunjukkan sebilangan pesakit dibawa ke sebuah hospital di Padang.
Dalam pada itu, gegaran daripada gempa tersebut turut dirasai di wilayah-wilayah berhampiran iaitu Riau dan Sumatera Utara sehingga ke negara-negara jiran seperti Malaysia dan Singapura. – AFP


Banjir : Lapan PPS dibuka di Terengganu
Oleh MOHD AZLI ADLAN

25 Februari 2022, 3:47 pm
KUALA TERENGGANU – Gelombang banjir kelima kembali melanda Terengganu hari ini berikutan hujan lebat berterusan sejak Rabu lalu.
Setakat ini, dua daerah iaitu Kemaman dan Setiu telah terjejas manakala dua lagi daerah iaitu Besut dan Dungun berisiko sekiranya hujan lebat yang melanda negeri itu berterusan beberapa hari lagi.
Jurucakap Sekretariat Pengurusan Bencana Terengganu berkata, setakat ini, lapan pusat pemindahan sementara (PPS) telah dibuka di seluruh negeri ini.
“PPS yang mula diaktifkan pada hari ini ialah tujuh di Kemaman manakala satu di Setiu.
“Setakat ini, seramai 383 mangsa daripada 114 keluarga dari kedua-dua daerah telah berpindah ke PPS berkenaan,” katanya di sini hari ini.
Sebelum ini, Terengganu telah mengalami empat gelombang banjir sepanjang musim tengkujuh bermula bulan November lalu hingga awal bulan lalu.

Dianggarkan lebih 400 mangsa dari daerah Kemaman, Dungun, Setiu, Kuala Nerus dan Besut terlibat dalam setiap gelombang itu. – KOSMO! ONLINE


Malaysia tersenarai antara destinasi risiko tinggi Covid-19 untuk pelancong
Oleh ALWANI ZAFIRAH

25 Februari 2022, 2:51 pm
PETALING JAYA – Malaysia disenaraikan antara negara destinasi pelancong yang berisko tinggi terutamanya dari segi kesihatan ketika ini.
Perkara itu disahkan oleh Pusat Kawalan dan Pencegahan Penyakit Amerika Syarikat (CDC) dalam satu laporan yang dikeluarkan.
Katanya, Malaysia kini berada pada tahap keempat kategori sangat berisiko tinggi di mana lebih daripada 500 kes bagi setiap 100,000 penduduk didaftarkan bagi tempoh 28 hari yang lalu.
Ia susulan kehadiran varian Omicron yang dikatakan mampu merebak dengan lebih cepat sekali gus menjadi punca berlakunya peningkatan kes jangkitan Covid-19 sama ada dalam dan luar negara.
Semalam, Malaysia telah mencatatkan kes jangkitan harian tertinggi sejak pandemik Covid-19 melanda negara iaitu sebanyak 32,070 kes.
Sementara itu, negara Bhutan, Brunei dan Iran turut tersenarai dalam kategori tahap keempat yang berisiko tinggi buat para pelancong.

Jelasnya, sebelum ini, kesemua negara tersebut tersenarai pada tahap ketiga, manakala Britain merupakan negara paling lama berada dalam senarai CDC sejak Julai 2021. – KOSMO! ONLINE.


SK Assumption ditutup selepas berusia 89 tahun
Oleh MOHD SYALMIZI HAMID

25 Februari 2022, 3:44 pm
SEBERANG PERAI – Kira-kira 10 murid darjah enam Sekolah Kebangsaan (SK) Assumption di Jalan Bagan Dalam, Butterworth di sini memberikan lambaian terakhir kepada guru dan kakitangan sekolah pada hari terakhir persekolahan hari ini.
Mereka merupakan antara 13 murid yang masih meneruskan persekolahan di sekolah berusia 89 tahun itu sebelum ditutup sepenuhnya.
Murid darjah satu hingga lima sebelum ini telah disuraikan ke beberapa sekolah berhampiran pada Isnin lalu.
Seorang murid, Muhamad Arfan Salim, 13, berkata, dia begitu sedih apabila sekolah itu tidak akan beroperasi lagi apatah lagi dia dan rakan-rakan merupakan kumpulan murid darjah enam terakhir.
“Ia akan menjadi memori yang akan dikenang sampai bila-bila kerana saya dan beberapa rakan lain merupakan murid terakhir melangkah keluar dari sekolah sebelum kami ke sekolah menengah.
“Jasa guru-guru sekolah ini amat kami sanjungi dan berterima kasih,” katanya kepada pemberita hari ini.

Sementara itu, bekas Yang Dipertua Persatuan Ibu Bapa dan Guru (PIBG) SK Assumption, Mohd. Aminuddin Baqy Mohd. Noor berkata, beliau bersama ibu bapa, bekas murid dan orang ramai yang mengikuti perkembangan sekolah itu begitu sedih kerana ia tidak dapat dipertahankan.
“Kami telah usaha sedaya upaya mengekalkan sekolah kerana hasrat banyak pihak untuk melihat ia dikekalkan walaupun tahu peluangnya tipis.
“Namun, kami terpaksa akur kerana keputusan telah dimuktamadkan dan operasi sekolah akan berakhir sepenuhnya Isnin ini pada hari akhir penggal. Terima kasih kepada semua pihak,” katanya.
Sekolah murid lelaki itu pada asalnya dibina di Kampung Perlis, Butterworth pada 1933 sebelum murid ditumpangkan di Sekolah Kebangsaan Sungai Nyior, Butterworth selama 10 tahun bermula 1997 bagi memberi laluan kepada pembangunan di atas tapak asalnya.
Murid-murid kemudiannya dipindahkan ke bangunan baharu sekolah berkenaan di Jalan Bagan Dalam sejak 2008.
Akhbar sebelum ini melaporkan lesen sekolah berkenaan akan dibatalkan selepas penutupannya kerana pemilik tanah persendirian, Sri Avenue Sdn. Bhd. telah meminta tanah dan bangunan tersebut dikembalikan kepada pihak mereka. – KOSMO! ONLINE.


Bot nelayan Vietnam ceroboh perairan Kemaman ditahan APMM
Oleh NIK NUR IZZATUL HAZWANI NIK ADNAN

25 Februari 2022, 3:06 pm
KEMAMAN – Maritim Malaysia (APMM) berjaya menahan sebuah bot nelayan Vietnam yang disyaki menceroboh perairan negara untuk menangkap ikan secara haram pada Selasa lalu.
Bot nelayan asing yang mempunyai 13 kru itu ditahan pada kedudukan 120 batu nautika dari tenggara Kuala Kemaman dekat sini pada pukul 5.40 petang.
Pengarah Zon Maritim Kemaman, Komander Maritim Rashidilhadi Abd. Rashid berkata, pada mulanya kapal peronda APMM telah mengesan dua nelayan Vietnam sedang asyik menangkap ikan di perairan terbabit.
“Kedua-dua bot nelayan asing berkenaan yang perasan kehadiran kapal peronda APMM telah bertindak memecut laju cuba melarikan diri.
“Sebuah bot itu berjaya melepaskan diri dengan melepasi sempadan antarabangsa manakala sebuah lagi berjaya dipintas dan ditahan selepas hampir 30 minit dikejar,” katanya pada sidang akhbar di Markas Maritim Kuala Kemaman di sini hari ini.
Rashidilhadi berkata, pemeriksaan mendapati kesemua 13 nelayan Vietnam berusia dalam lingkungan 23 hingga 45 tahun ditahan tidak memiliki dokumen perjalanan dan permit kerja yang sah.

Tambah beliau, bot itu juga tidak mempunyai permit sah daripada Jabatan Perikanan untuk menangkap ikan di perairan negara. – KOSMO! ONLINE.


Bangunan LHDN Melaka ditutup, lapan tingkat alami retakan
Oleh DIYANATUL ATIQAH ZAKARYA

25 Februari 2022, 3:10 pm
MELAKA – Bangunan Lembaga Hasil Dalam Negeri (LHDN) Cawangan Melaka terpaksa ditutup sementara selepas pasukan bomba menemui kesan retakan di lapan tingkat premis itu dipercayai akibat gegaran gempa bumi di Indonesia, pagi tadi.
Difahamkan bangunan itu kemungkinan terpaksa ditutup selama tiga hari.
Ketua Cawangan Pengurusan Operasi dan Balai, Jabatan Bomba dan Penyelamat Malaysia (JBPM) Melaka, Penguasa Bomba Zulkhairani Ramli ketika dihubungi pemberita mengesahkan kejadian berkenaan.
“Pasukan bomba telah ke lokasi pada pukul 10.20 pagi tadi dan pemeriksaan di bangunan LHDN itu menemui kesan retakan dipercayai baharu berlaku.
“Pemeriksaan itu turut dilakukan bersama Pengarah Jabatan Kerja Raya (JKR) negeri, Datuk Ir. Ismail Abd. Rahman,” katanya.
Tambahnya, pihaknya menyerahkan kes tersebut kepada JKR untuk menjalankan pemeriksaan lanjut keselamatan struktur bangunan tersebut.

“Kita juga akan mengeluarkan arahan selanjutnya sama ada premis itu perlu ditutup atau tidak melalui penilaian struktur bangunan,” katanya.
Terdahulu LDHN menerusi akaun Facebook rasminya tadi turut memaklumkan perkhidmatan kaunter dan telefon di beberapa cawangannya di Semenanjung Malaysia akan mengalami gangguan hari ini.
“Susulan gegaran yang berlaku ekoran gempa bumi di Indonesia, dimaklumkan bahawa perkhidmatan kaunter dan telefon di beberapa cawangan LHDN di Semenanjung Malaysia akan mengalami gangguan pada hari ini, 25 Februari 2022.
“Segala kesulitan amat dikesali,” katanya.
Pagi tadi stesen penyiaran CNN Indonesia melaporkan satu gempa bumi berukuran 6.2 pada skala Richter menggoncang wilayah Sumatera Barat.
Menurut Jabatan Meteorologi, Klimatologi dan Geofizik (BMKG), gempa yang berlaku sekitar pukul 9.39 pagi itu terletak 17 kilometer (km) di Timur Laut Pasaman Barat, 64 km di barat laut Bukit Tinggi.
Jabatan Meteorologi Malaysia (MetMalaysia) dalam satu kenyataan juga memaklumkan, gegaran itu dirasai di bahagian Barat Semenanjung terutama di Selangor, Perak, Negeri Sembilan, Melaka dan Johor. – KOSMO! ONLINE.


Suami, Uyaina positif Covid-19, badan sakit, menggigil
25 Februari 2022, 3:56 pm
PETALING JAYA – Pelakon dan pengacara Uyaina Arshad mendedahkan dia dan suaminya, Raja Syahiran dijangkiti Covid-19 sejak beberapa hari lepas.
Menerusi perkongsian dalam Instagramnya, Uyaina, 30, memaklumkan suaminya menjalani kuarantin di rumah, namun dia terpaksa ditahan di wad akibat mengalami tekanan darah rendah dan badan lemah.
Menceritakan pengalamannya dijangkiti wabak tersebut, Uyaina mendedahkan, simptom yang dialaminya sangat teruk sehingga menyebabkan seluruh badannya berasa sakit.
“Lain orang mungkin rasa berbeza apabila kena Covid-19. Ada orang mungkin simptom sederhana.
“Tapi badan saya rasa sakit sangat-sangat terutama hari kedua hingga ketiga dijangkiti. Nak jalan pergi ke tandas pun merangkak. Badan rasa macam kena pukul.
“Tekak rasa macam kena lenyek. Susah nak bernafas. Demam menggigil dan paling bahaya sebab kacau organ dalaman,” tulisnya.

Sedar Covid-19 bukan mainan, Uyaina yang berkongsi tiga keping gambarnya bersama Raja Syahiran meluahkan peringatan kepada semua orang di luar sana agar mengutamakan kesihatan.
“Ini sakit dah cucuk vaksin. Bayangkan orang yang tak ambil vaksin langsung? Antivaksin? Tak tahu macam mana teruknya badan mereka.
“Saya kongsi gambar ini untuk ingatkan diri sendiri tentang apa rasanya badan sihat. Untuk mengingatkan kami yang nikmat paling besar Allah bagi adalah kesihatan. Kita kena jaga baik-baik,” ujarnya.
Dalam masa sama, pengacara program Wanita Hari Ini itu turut menitipkan pesan kepada semua agar menjaga kesihatan dan mendoakan agar tidak dijangkiti Covid-19 terutama orang tua dan kanak-kanak.
Peningkatan kes harian Covid-19 sejak kebelakangan ini cukup membimbangkan sehingga menyebabkan ramai dalam kalangan selebriti turut menjadi mangsa.
Antaranya Ariff Bahran, Afdlin Shauki, Zahirah Macwilson dan suaminya Aiman Redza, Elvina Mohamad, Achey dan Nourul Depp. – KOSMO! ONLINE


Muka Melayu tapi cakap pelat, tak nak begitu – Noor Nabila
Oleh MOHD. HAIKAL ISA

25 Februari 2022, 1:29 pm
PETALING JAYA – Usahawan yang juga kakak kepada selebriti popular, Neelofa iaitu Noor Nabila Mohd. Noor berasa sedih apabila ramai generasi muda sekarang tidak fasih berbahasa Melayu dengan baik.
Sehubungan itu, bagi memastikan perkara tersebut tidak berlaku kepada putera kesayangannya, Jebat Jayden, Noor Nabila menerapkan penguasaan bahasa Melayu sejak kecil.
Katanya, adalah menjadi satu perkara yang pelik sekiranya seseorang itu tidak tahu bertutur dalam bahasa kebangsaan.
“Muka Melayu tapi cakap pelat, tak naklah begitu. Bahasa Melayu kan bahasa kita.
“Tak pandai cakap Melayu, pelik sebenarnya. Perlu tahu cakap Melayu dan itu cara saya besarkan anak. Apabila saya jumpa ramai anak-anak tak boleh berbahasa Melayu, saya berasa sedih.
“Untuk Jebat juga, perlu tahu cakap (loghat) Kelantan dan Pulau Pinang. Pulau Pinang ikut bapa dia (Sharnaaz).

“Nanti dia dah masuk sekolah, dia akan cakap bahasa Inggeris. Sharnaaz pun pilih cara begini,” kata Noor Nabila, 38.
Melentur buluh biarlah dari rebungnya dan itulah yang dipraktikkan Noor Nabila demi memastikan Jebat Jayden mampu menyesuaikan diri dalam apa jua keadaan.
“Kita memang cakap Melayu di rumah. Adik-beradik di rumah pun cakap Melayu. Mak cik dia cakap bahasa Inggeris tapi kebanyakan masa, Jebat memang cakap bahasa Melayu.
“Faliq (adik bongsu) masa kecil cakap Melayu tetapi sekarang apabila dah masuk sekolah, dia secara automatik cakap bahasa Inggeris sampai tak tahu cakap Melayu langsung.
“Jadi, saya tak nak (Jebat) jadi begitu. Saya tak nak dia mahir berbahasa Inggeris tetapi tak tahu berbahasa Melayu. Tak boleh,” ujarnya lagi.
Sementara itu, ditanya tentang perihal menambah ahli keluarga bersama suami, Engku Emran Engku Zainal Abidin, Noor Nabila tidak menolak andai dikurniakan rezeki.
“Rancangan nak tambah (anak) itu ada. Tidak menolak rezeki dan sedang diusahakan.
“Jebat tiadalah minta adik, dia tak pandai lagi. Kadang-kadang tengok ‘baby’, dia macam ‘apa ini benda ini, kecil’,” kata Pengarah Urusan NH Prima International Sdn. Bhd. itu.
Noor Nabila mendirikan rumah tangga dengan Engku Emran pada Mac 2021.
Terdahulu, bekas isteri pelakon Sharnaaz Ahmad itu memiliki seorang cahaya mata, Jebat Jayden yang kini berusia empat tahun. – KOSMO! ONLINE


Hujan lebat tiga hari, Kemaman dilanda banjir
Oleh NIK NUR IZZATUL HAZWANI NIK ADNAN

25 Februari 2022, 12:45 pm
KEMAMAN – Hujan lebat berterusan sejak kelmarin menyebabkan beberapa kampung di sekitar daerah ini mula dinaiki air sejak awal pagi tadi.
Antara kawasan terjejas ialah Kampung Teladas, Kampung Air Putih, Kampung Dadong, Kampung Padang Kubu, Kampung Tebak dan Kampung Batu 16 dan Seberang Jabor di sini.
Ketua Zon 2 Jabatan Bomba dan Penyelamat Terengganu, Azman Alias berkata, air sungai berhampiran mula melimpah ke kawasan penempatan penduduk sejak pukul 8 pagi tadi.
“Beberapa pusat pemindahan sementara (PPS) telah dibuka secara tidak rasmi dengan penduduk terlibat mula dipindahkan.
“Pemerhatian juga mendapati beberapa laluan di daerah ini terpaksa ditutup untuk kegunaan kenderaan ringan kerana dinaiki air,” katanya ketika dihubungi Kosmo! di sini hari ini.
Azman berkata, pihaknya meramalkan lebih banyak kawasan akan terjejas sekiranya hujan lebat masih berterusan.

Sehubungan itu, beliau berharap penduduk di kawasan rendah di daerah ini dan Hulu Dungun bersiap sedia untuk menghadapi sebarang kemungkinan.
“Kami juga tidak tolak kemungkinan Kampung Pasir Raja dan Kampung Shukor yang terletak di Hulu Dungun juga akan kembali dilanda banjir jika hujan lebat berterusan,” katanya. – KOSMO! ONLINE.


Golongan agamawan dinasihat hentikan perbalahan
Oleh WAT KAMAL ABAS

25 Februari 2022, 12:39 pm
TAIPING – Golongan agamawan yang dilihat bercakaran sesama sendiri dalam media sosial dinasihatkan segera menghentikan perbuatan itu.
Menteri Hal Ehwal Agama, Datuk Idris Ahmad meminta mereka tidak lagi saling berdebat antara satu sama lain secara terbuka kerana boleh mencetuskan persepsi negatif dalam kalangan umat islam.
“Nasihat saya hentikanlah segera perdebatan yang tiada pengakhiran dan lebih baik memberi tumpuan pada kemaslahatan umat Islam abad ini.
“Lebih baik berdamai dan masing -masing bermuhasabah diri dan memperbetulkan keadaan semula,” ujarnya,” katanya selepas hadir pada majlis penyampaian sumbangan kepada calon SPM dan STAM 2021 di sini hari ini.
Menurut Idris, golongan gamawan yang mungkin mempunyai pendapat berbeza seharusnya berbincang secara tertutup dan bukan dihebahkan kepada awam.
“Mempunyai pandangan dan pendapat yang berbeza tidak menjadi masaalah tetapi bila dipertontonkan kepada umum pastinya akan menjadi pencetus perbalahan sesama agamawan.

“Kesannya menyebabkan umat yang kurang pengetahuan agama akan berpecah belah menjadi berpuak-puak kerana ketaksuban terhadap agamawan yang mereka lebih cenderung.
“Akhirnya juga akan menyebabkan orang yang ingin dekat pada agama akan semakin menjauh,” katanya.
Sebaiknya ujar Idris, jika ada pandangan yang berbeza dan ingin berbincang hendaklah dibuat secara tertutup. – KOSMO! ONLINE.


Penolong Pegawai AADK didakwa guna jawatan cadang syarikat milik sendiri, adik
Oleh NORHAYATI YAHAYA

25 Februari 2022, 1:51 pm
SHAH ALAM – Seorang penolong pegawai Agensi Antidadah Kebangsaan (AADK) daerah Sepang didakwa di Mahkamah Sesyen hari ini atas dua pertuduhan salah guna kuasa bagi mendapatkan projek untuk syarikat dirinya dan adiknya di antara 2016 dan 2017.
Tertuduh, CT Ashlida Che Mat Razali, 39, bagaimanapun mengaku tidak bersalah selepas kedua-dua pertuduhan dibacakan di hadapan Hakim Rihaida Rafie.
Bagi pertuduhan pertama, tertuduh didakwa menggunakan jawatan untuk mendapatkan rasuah dengan mencadangkan nama syarikat Muqriz Jaya Enterprise, yang dimilikinya bagi pembekalan perkhidmatan Program Institusi Pendidikan Bebas Dadah berharga RM5,160 melalui permohonan pesanan tempatan.
Kesalahan itu didakwa dilakukan antara Mac hingga April 2016.
CT Ashlida juga didakwa menggunakan jawatannya bagi mencadangkan nama syarikat New Sapphire Enterprise yang dimiliki adik kandungnya bagi perkhidmatan makan, cenderahati dan banner dengan harga RM1,000 melalui permohonan pesanan tempatan antara Februari hingga April 2017.
Dia didakwa melakukan kesalahan itu di bawah Seksyen 23(1) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama.

Sabit kesalahan, boleh dipenjara sehingga 20 tahun dan denda tidak kurang lima kali ganda nilai suapan atau RM10,000, mengikut mana-mana yang lebih tinggi.
Timbalan Pendakwa Raya SPRM Mohamad Azriff Firdaus Mohamad Ali mencadangkan jaminan RM5,000 bagi setiap pertudunan selain syarat tambahan melapor diri di pejabat SPRM terdekat pada minggu pertama setiap bulan.
Peguam Mohd. Shahrullah Khan Nawab Zadah Khan mewakili tertuduh memohon jaminan lebih rendah.
Jaminan ditetapkan RM4,000 oleh mahkamah bagi setiap pertuduhan dan membenarkan syarat tambahan pihak pendakwa.
Kes ditetapkan untuk sebutan pada 5 April depan. -KOSMO! ONLINE.


Pemilik syarikat kawalan keselamatan didakwa rasuah tutup kematian Covid-19
Oleh NORHAYATI YAHAYA

25 Februari 2022, 1:31 pm
SHAH ALAM – Seorang pemilik syarikat kawalan keselamatan mengaku tidak bersalah di Mahkamah Sesyen hari ini atas lapan pertuduhan menerima rasuah berjumlah RM630,000 sebagai dorongan membantu menutup kes kematian pekerja asing akibat Covid-19, tahun lalu.
Tertuduh, C. Mahenthiran,51 , membuat pengakuan itu selepas pertuduhan dibacakan di hadapan Hakim Rihaida Rafie.
Berdasarkan kesemua pertuduhan, Mahenthiran didakwa menerima suapan keseluruhan RM630,000 daripada pemilik kilang air batu yang berusia 51 tahun untuk membantunya daripada dikenakan tindakan dan menutup kes kematian pekerja warga asing akibat Covid-19.
Pindahan wang rasuah secara atas talian ke dalam akaun syarikat tertuduh itu juga sebagai dorongan untuk mencari dan membeli tanah kubur serta pampasan kepada seorang lelaki kerana ditahan polis atas siasatan kes kematian warga asing tersebut.
Perbuatan itu semua dilakukan di Affin Bank Cawangan Rawang antara 4 Ogos hingga 10 September tahun lalu.
Pendakwaan dilakukan mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama.

Jika sabit kesalahan, dia boleh dikenakan hukuman penjara sehingga 20 tahun dan denda tidak kurang daripada lima kali ganda nilai suapan atau RM10,000, mengikut mana-mana yang lebih tinggi.
Bapa kepada dua cahaya mata itu turut didakwa atas lapan pertuduhan pilihan mengikut Seksyen 417 Kanun Keseksaan yang memperuntukkan hukuman penjara lima tahun atau denda atau kedua-duanya, jika sabit kesalahan.
Timbalan Pendakwa Raya SPRM, Fadhli Ab. Wahab menawarkan jaminan RM100,000 bersama seorang penjamin selain syarat tambahan melapor diri di pejabat SPRM terdekat pada minggu pertama setiap bulan serta menyerahkan pasport antarabangsa kepada mahkamah.
Peguam Bernard Francis bagaimanapun memohon jaminan lebih rendah memandangkan isteri tertuduh sedang mendapatkan rawatan mental dengan kos rawatan RM2,000 sebulan.
“Tertuduh merupakan pemilik MNAT Suria Enterprise bagi perkhidmatan kawalan keselamatan sejak 15 tahun lalu di syarikat milik pengadu dan sampai hari ini masih memberikan perkhidmatan kepada pengadu.
“Tertuduh kenal pengadu dan mereka berkawan. Tertuduh direman selama lima hari dan pernah mendapatkan rawatan di hospital akibat sakit darah tinggi,” ujarnya.
Mahkamah menetapkan jaminan RM40,000 dengan seorang penjamin dan membenarkan syarat tambahan pihak pendakwa. Sebutan semula kes pada 25 Mac depan.
Kosmo! pada 9 November lalu melaporkan tindakan seorang pengurus syarikat keselamatan mengaut untung dengan meminta rasuah ‘wang perlindungan’ hampir RM1juta daripada pemilik kilang air batu memakan diri apabila direman selama lima hari bagi membantu siasatan kes tersebut.
Wang berkenaan kononnya bagi ‘menutup kesalahan’ kilang berkenaan daripada tindakan penguatkuasaan berikutan terdapat pekerja warga asing di kilang tersebut meninggal dunia akibat Covid-19. – KOSMO! ONLINE.


Terengganu, Kelantan diramal dilanda banjir susulan hujan berterusan
Oleh EDDY AQMAL MOHAMED HAMIDI

25 Februari 2022, 2:43 pm
PUTRAJAYA – Jabatan Pengairan dan Saliran Malaysia (JPS) meramalkan berlaku banjir di beberapa daerah di Terengganu dan Kelantan hari ini susulan hujan berterusan di dua negeri terbabit.
JPS berkata, ramalan tersebut adalah susulan Amaran Hujan Berterusan Waspada yang dikeluarkan Jabatan Meteorologi (MetMalaysia) yang dikeluarkan hari ini.
“Banjir dijangka berlaku di Terengganu bermula pukul 2 petang ini di Lembangan Sungai Besut melibatkan Besut, Lembangan Sungai Kemaman melibatkan Kemaman, Lembangan Sungai Setiu di Setiu, dan Lembangan Sungai Terengganu bagi Hulu Terengganu.
“Banjir juga dijangka berlaku di sekitar kawasan-kawasan yang dinyatakan serta kawasan lain yang berisiko,” katanya menerusi satu kenyataan di sini hari ini.
Tambah kenyataan itu, banjir di Kelantan pula dijangka berlaku bermula pukul 8 malam ini di Lembangan Sungai Kelantan melibatkan Kuala Krai dan Tanah Merah serta kawasan-kawasan sekitarnya yang berisiko banjir.
“Penduduk terutamanya yang tinggal di kawasan yang dijangka banjir diminta berwaspada dan peka dengan arahan pihak berkuasa.

“Maklumat dan amaran semasa boleh diperoleh menerusi laman web publicinfobanjir.water.gov.my atau Facebook PublicInfoBanjir dan Twitter @JPS_InfioBanjir,” katanya. – KOSMO! ONLINE.


Tutup kedai tak patah semangat Akmar
Oleh KOSMO!

25 Februari 2022, 1:20 pm
DALAM setiap perniagaan dan perusahaan yang dibangunkan, pasti ada sahaja jatuh bangun yang perlu dihadapi.
Tidak kiralah perniagaan tersebut sudah berdekad bertapak lamanya atau baru setahun jagung memulakan operasi, halangan dan cabaran tetap kunjung tiba.
Begitu jugalah yang terpaksa dilalui dan dialami sendiri wanita cekal kelahiran Selangor ini bagi memastikan perniagaan yang diusahakan sejak tiga tahun lalu dapat terus bertahan.
Mesra disapa sebagai Akmar dalam kalangan rakan-rakan sekerja dan pekerjanya, siapa pernah sangka perniagaan minyak wangi yang diusahakannya itu pernah hampir menoktahkan operasinya.
Kedatangan pandemik maut tidak diundang bernama Covid-19 benar-benar meninggalkan impak dan tamparan hebat buat Akmar selaku pengasas bagi satu jenama yang baru  berjinak-jinak dalam dunia perniagaan.
“Kalau ikutkan, saya mula berniaga dan berani mencipta jenama minyak wangi dengan jenama sendiri selepas hampir 10 tahun menjual pelbagai produk wangian.
“Jadi berbekalkan sedikit pengalaman dan modal simpanan yang saya ada, saya tekad dan beranikan diri untuk mengasaskan perniagaan di bawah label sendiri bermula 2019,” katanya kepada Aura.
Namun benarlah kata orang, disangka panas sampai ke petang, kiranya hujan di tengah hari. Itulah juga yang terpaksa dihadapi Akmar atau nama sebenarnya Raja Zaharatul Akmar Raja Zulkhalnain.

“Selepas setahun jenama dan produk saya dikenali dan mula mencuri perhatian pengguna, datang pula ujian besar iaitu wabak Covid-19.
“Jadi bermula dari situ, perniagaan yang saya jalankan tidak sampai setahun jagung itu mula merosot disebabkan Perintah Kawalan Pergerakan (PKP) yang dilaksanakan bagi membendung penularan wabak tersebut.
“Ini kerana, sepanjang PKP dilaksanakan, kuasa membeli para pelanggan amatlah terhad dan tiada cara lain selain terpaksa menutup kedai selama hampir dua tahun lamanya.
“Perkara tersebut tidak pernah saya fikir dan jangkakan. Tapi saya tahu, apa yang berlaku pasti ada hikmah selain benar-benar menguji keupayaan saya sebagai usahawan,” katanya.
Ditanya mengenai siapakah sumber inspirasi yang membuatkan dirinya terus kuat dan kebal mendepani cabaran hebat, Akmar memberitahu tidak lain tidak bukan kedua-dua orang tuanya termasuklah bapanya yang sudah meninggal dunia.
“Sumber inspirasi saya untuk terus tabah, sabar dan kekal berada dalam arena perniagaan ialah emak saya dan Allahyarham ayah.
“Saya kagum melihat kecekalan, kegigihan dan kesungguhan mereka membesarkan anak-anak dengan berniaga nasi ayam selama 43 tahun lamanya.
“Jadi dari situ, saya belajar banyak perkara dan sedikit sebanyak memperolehi kekuatan daripada mereka berdua. Bila saya jatuh dan diuji, cepat-cepat saya ingat mereka berdua dan terus bangkit,” tuturnya.
BARISAN ejen, pengedar dan stokis yang tidak pernah jemu menaikkan jualan dan membantu Akmar dalam melebarkan sayap perniagaan wangiannya.
Berkongsi sedikit mengenai perancangan perniagaan yang disifatkan peluang kedua buatnya, Akmar bersyukur kerana perusahaannya kini kembali stabil seperti awal-awal diperkenalkan.
Kongsi Akmar, hingga kini dia berjaya melahirkan lebih daripada 100 orang terdiri daripada ejen, stokis dan pengedar aktif di bawah kendaliannya.
“Saya optimis untuk menambah dan membuka peluang perniagaan kepada sesiapa sahaja yang berminat dan tidak malu untuk menambah pendapatan.
“Buat masa ini, selain memfokuskan wangian badan, kereta dan rumah, syarikat juga merancang untuk memperluaskan produk berasaskan wangian cucian pakaian, kecantikan untuk wanita dan lelaki dan menambah beberapa outlet lain selepas ini,” katanya. – KOSMO! ONLINE


Wanita maut cuba angkat barbel 180 kg
Oleh KOSMO!

25 Februari 2022, 2:24 pm
BANDAR MEXICO – Seorang wanita maut ketika cuba mengangkat peralatan senaman jenis barbel seberat 180 kilogram dalam insiden yang berlaku di sebuah gimnasium di Mexico, lapor akhbar Daily Star kelmarin.
Dalam kejadian pada Isnin lepas, wanita tersebut dalam satu rakaman video,  dilihat cuba mengangkat peralatan senaman yang berat itu di gimnasium Gym Fitness Sport.
Seorang lelaki pada awalnya dirakam sedang melaraskan berat pada peralatan tersebut sebelum mangsa masuk ke bahagian bawah besi yang memegang barbel itu untuk mengangkatnya.
Ketika ia dilepaskan, mangsa cuba menahan barbel tersebut sebelum ia tiba-tiba jatuh dan mengenai lehernya lalu membunuhnya serta-merta.
Seorang lelaki dan wanita yang berada berdekatan dengannya bergegas untuk membantu mengangkat barbel tersebut, namun gagal melakukan demikian.
Mangsa yang tidak didedahkan namanya oleh media tempatan dikatakan berusia antara 35 dan 40 tahun.

Satu siasatan dijalankan oleh pejabat pendakwa raya negeri bagi menyiasat insiden tersebut. – AGENSI


Lelaki didakwa sebabkan cedera parah guna parang
Oleh ASLIZA MUSA

25 Februari 2022, 1:46 pm
IPOH – Seorang lelaki dihadapkan ke Mahkamah Sesyen di sini hari ini atas dua pertuduhan menyebabkan kecederaan parah kepada dua individu menggunakan sebilah parang minggu lalu.
Tertuduh, V. Lingkswaran, 25, bagaimana pun mengaku tidak bersalah selepas pertuduhan dibacakan secara berasingan di hadapan Hakim Norita Mohd. Ardani.
Dia dengan sengaja mendatangkan kecederaan parah terhadap P. Navaneshwaran, 24, dan N. Laxmi, 29, menggunakan sebilah parang iaitu senjata berbahaya yang boleh menyebabkan kematian.
Penyelia pengangkutan itu didakwa melakukan perbuatan tersebut di Jalan Sekolah, Guntong di sini pada pukul 11 malam, 19 Februari 2022.
Bagi kesalahan itu, dia didakwa mengikut Seksyen 326 Kanun Keseksaan yang memperuntukkan hukuman penjara dan denda atau sebat jika sabit kesalahan.
Pendakwaan dikendalikan Timbalan Pendakwa Raya, Afiqa Liyana Rozman manakala tertuduh diwakili peguam, Dayang Nor Emilia Azman Shah.

Terdahulu, pihak pendakwaan tidak menawarkan sebarang jaminan kepada tertuduh setelah mengambil kira rumah lelaki terbabit dan mangsa-mangsa yang terlibat adalah berhampiran.
Malah, pihak pendakwaan berkata, kes itu merupakan kesalahan berat yang melibatkan kecederaan parah kepada mangsa dengan menggunakan senjata.
“Sekiranya mahkamah membenarkan jaminan, pihak pendakwaan menawarkan RM10,000 dengan seorang penjamin dan mohon syarat tambahan dikenakan ke atas tertuduh,” ujar Afiqa Liyana.
Dayang Nor Emilia bagaimana pun memohon mahkamah membenarkan jaminan diberikan kepada anak guamnya dengan jumlah paling minimum.
Mahkamah kemudian membenarkan jaminan RM10,000 dengan seorang penjamin bagi dua pertuduhan dengan syarat tambahan tertuduh dilarang mengganggu mangsa dan saksi pendakwaan lain sehingga kes selesai selain melapor diri setiap bulan di balai polis berhampiran.
Mahkamah menetapkan 20 April depan sebagai tarikh sebutan semula kes untuk serahan dokumen.
Tertuduh membayar jaminan berkenaan. – KOSMO! ONLINE.


Elvina sesak nafas, sakit dada akibat positif Covid-19
Oleh MOHAMMAD SHAHEMY AZMI

25 Februari 2022, 2:40 pm
PETALING JAYA – Pelakon jelita Datin Elvina Mohamad berkongsi pengalamannya sehingga mengalami sesak nafas selepas dijangkiti Covid-19 varian Omicron pada 16 Februari lalu.
Elvina, 27, tidak menyangka terpaksa berdepan dengan detik sukar selama beberapa hari terutama selepas mengalami gejala sesak nafas sehingga terpaksa menggunakan alat bantuan pernafasan (oksigen).
“Saya bergelut dan berdepan dengan waktu sukar untuk beberapa hari. Sakitnya itu hanya Allah SWT sahaja yang tahu.
“Simptom yang saya alami itu boleh tahan teruk juga sehingga terpaksa guna alat bantuan pernafasan,” katanya.
Ujar pelakon drama Takdir Yang Tertulis itu lagi, selain mengalami gejala sesak nafas, dia turut berdepan dengan masalah nafas pendek selain berasa sakit pada bahagian dada gara-gara dijangkiti Covid-19 varian Omicron.
Sehubungan itu, Elvina menasihati orang ramai supaya sentiasa berwaspada dan tidak mengambil mudah tentang virus tersebut.

“Covid-19 adalah benar. Jangan ambil mudah. Tolong jaga diri dan kekal selamat okay,” ujarnya.
Meninjau dalam Instagram miliknya, Elvina bersyukur selepas sembuh dan sudah kembali ke set untuk menyambung penggambaran drama berjudul Takdir Cinta Dhia.
Bagaimanapun menerusi hantaran dalam InstaStory miliknya, difahamkan penggambaran sedikit terganggu selepas beberapa pelakon lain yang terlibat dalam drama tersebut masih menjalani kuarantin kerana positif Covid-19.
Sekadar info, hari ini negara sekali lagi mencipta rekod baharu kes harian Covid-19 apabila mencatatkan sejumlah 32,070 kes iaitu yang tertinggi setakat ini. – KOSMO! ONLINE


Langkawi jana lebih RM28 juta menerusi LITB
Oleh EDDY AQMAL MOHAMED HAMIDI

26 Februari 2022, 9:58 pm
KUCHING – Lebih daripada RM28 juta telah berjaya dijana oleh kerajaan menerusi pelaksanaan ujian rintis Gelembung Pelancongan Antarabangsa Langkawi (LITB) yang membolehkan pelancong asing datang ke Malaysia melalui Pulau Langkawi, Kedah bermula November tahun lalu.
Perdana Menteri, Datuk Seri Ismail Sabri Yaakob berkata, dalam tempoh pelaksanaan selama tiga bulan itu, seramai 5,686 pelancong asing telah memanfaatkan projek berkenaan yang secara tidak langsung menjana pendapatan kepada negara.
“Inisiatif LITB merupakan ujian rintis ke atas kesediaan dan kesiapsiagaan sektor pelancongan termasuklah penggiat industri dan agensi-agensi kerajaan yang berkenaan terhadap norma baharu.
“Sejak LITB diperkenalkan, tiada sebarang kluster jangkitan yang berpunca daripada pelancong-pelancong malah hanya 1 peratus sahaja didapati positif Covid-19 di bawah kategori 1 dan 2 ketika saringan dibuat di Lapangan Terbang Antarabangsa Kuala Lumpur (KLIA) dan Langkawi,” katanya.
Beliau berkata demikian ketika berucap pada Majlis Perasmian Program Citrawarna Keluarga Malaysia 2022 di Kuching Waterfront di sini hari ini.
Tambah beliau, maklum balas baik yang diterima daripada pihak terlibat dalam pelaksanaan LITB memberi keyakinan kepada kerajaan untuk meneruskan inisiatif berkenaan sehingga pintu sempadan negara dibuka sepenuhnya kelak.

Citrawarna Keluarga Malaysia 2022 merupakan festival mega yang telah diadakan setiap tahun sejak 1999 dan turut disenaraikan sebagai salah satu acara berskala besar di dalam kalendar pelancongan negara.
Bagaimanapun, program berkenaan telah ditangguhkan selama empat tahun penganjurannya dan kali ini diadakan dalam suasana pemantauan prosedur operasi standard (SOP) yang ketat bagi mengekang penularan Covid-19.
Festival yang berlangsung selama empat hari itu juga bakal dicatatkan dalam Malaysia Book of Records apabila seramai 250 orang pemain sape akan terlibat satu Konsert Sape menjadikannya konsert dengan penyertaan pemain sape terbanyak setakat ini.-KOSMO! ONLINE.


Sambutan Citrawarna 2022 di Kuching berakhir esok
Oleh KOSMO!

26 Februari 2022, 10:44 pm
Oleh AHMAD AMMAR HAREEZ
KUCHING – Pemilihan Kuching sebagai lokasi sambutan Citrawarna 2022 amat bersesuaian kerana bandar raya itu telah mendapat pelbagai pengiktirafan penting di peringkat antarabangsa.
Perdana Menteri, Datuk Seri Ismail Sabri Yaakob berkata, antaranya adalah pengiktirafan Bandar Raya Kreatif oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) di bawah kategori gastronomi serta Asean pada November 2021 dan Bandaraya Kraf Dunia oleh Majlis Kraf Dunia Asia Pasifik pada 2018.
“Menerusi pengiktirafan sebagai Bandar Kreatif Gastronomi (Creative City of Gastronomy) ini, Kuching dilihat mampu merancakkan ekonomi dan industri pelancongan serta kebudayaan khususnya di Sarawak dan Malaysia,” katanya.
Beliau berkata demikian ketika berucap pada Majlis Perasmian Citrawarna Keluarga Malaysia 2022 di Tebingan Kuching Sarawak di sini, hari ini.
Tambahnya, festival yang berlangsung selama empat hari iaitu bermula 24 hingga Febuari (esok) sudah pasti berupaya mempromosikan produk kesenian dan warisan khususnya di Sarawak yang sememangnya cukup kaya dengan biodiversiti.

“Daripada hidangan makanan tempatan seperti Mee Kolok, Laksa Sarawak, Kek Lapis Sarawak, persembahan seni tari pelbagai etnik sehinggalah jualan kraftangan, semuanya mempunyai keunikannya tersendiri.
“Maka tidak hairanlah sambutan festival mega ini cukup signifikan dari segi tagline ‘Malaysia- Truly Asia’,” ujarnya.
Jelas beliau, sesuai dengan tema sambutan Citrawarna Keluarga Malaysia – ‘Temasya Kepelbagaian Budaya’ sekali lagi menampilkan kehebatan dan keunikan seni, budaya serta warisan rakyat Malaysia.
“Di Sarawak sahaja contohnya terdapat 28 etnik yang mencorak keunikan budaya, menjadi kebanggaan bukan sahaja rakyat di Bumi Kenyalang tetapi seluruh Keluarga Malaysia amnya,” tegas beliau.
Untuk rekod, sambutan Citrawarna kali ini turut menampilkan Konsert Sape dan akan berlangsung di Dataran Tebingan Kuching malam esok yang turut melibatkan 250 orang pemain Sape dan bakal dicatatkan dalam “Malaysia Book of Records” dengan penyertaan pemain sape terbanyak di dunia.
Hadir sama Tuan Yang Terutama (TYT) Yang di-Pertua Negeri Tun Pehin Sri Abdul Taib Mahmud serta isterinya Toh Puan Datuk Patinggi Raghad Kurdi Taib, Ketua Menteri Sarawak Tan Sri Abang Johari Abang Openg.
Selain itu, Timbalan Ketua Menteri Sarawak Datuk Amar Awang Tengah Ali Hasan, Menteri Pelancongan Seni dan Budaya (MOTAC) Datuk Seri Nancy Shukri, Menteri Pelancongan Industri Kreatif dan Seni Persembahan Sarawak Datuk Seri Abdul Karim Rahman Hamzah serta wakil yang lain. – KOSMO! ONLINE.


APMM kesan bot nelayan dakwa selamatkan mangsa bot pancing karam
Oleh NUR AMALINA AZMAN

26 Februari 2022, 10:51 pm
LANGKAWI – Maritim Malaysia (APMM) kini dalam perjalanan mengesan sebuah bot nelayan dikatakan telah menyelamatkan mangsa bot pancing yang dilaporkan hampir karam di perairan ini pada petang tadi.
Maklumat berhubung jumlah dan keadaan mangsa terlibat bagaimanapun belum diperoleh.
Pengarah Maritim Negeri Kedah dan Perlis, Laksamana Pertama Maritim Mohd Zawawi Abdullah berkata, dua aset APMM iaitu Kapal Maritim (KM) Tenggol dan Bot Penyelamat 5 dalam perjalanan ke posisi bot nelayan yang dilaporkan menyelamatkan mangsa.
“Kita masih dalam usaha menyelamat,” katanya di sini hari ini.
Terdahulu Kosmo! Online melaporkan operasi mencari dan menyelamat digerakkan bagi mengesan 14 pemancing dan empat kru sebuah bot yang dilaporkan hampir karam di kedudukan kira-kira 9.4 batu nautika barat Pulau Beras Basah di sini kira-kira pukul 2 petang tadi.
Sektor operasi diperluaskan daripada lima batu nautika hingga ke 10 batu nautika berikutan penemuan beberapa objek timbul seperti tong ikan, tin biskut dan gabus dipercayai milik bot berkenaan. – KOSMO! ONLINE.


Penduduk AS tidak perlu pakai pelitup muka
Oleh KOSMO!

26 Februari 2022, 9:30 pm
WASHINGTON – Pusat Kawalan dan Pencegahan Penyakit Amerika Syarikat (CDC) semalam mengumumkan telah melonggarkan mandat pemakaian pelitup muka untuk rakyat AS, membenarkan kebanyakan penduduk menanggalkan pelitup muka ketika berada di tempat awam yang tertutup, lapor United Press International (UPI).
Sebelum ini, CDC telah mengesyorkan pemakaian pelitup muka di tempat awam yang tertutup seperti pawagam dan gereja di kawasan dengan penularan koronavirus yang tinggi tetapi ditakrifkan mengikut bilangan kes.
Saranan baharu itu kurang memberi penekanan pada kiraan kes. Ia sebaliknya memberi tumpuan kepada kemasukan ke hospital sebagai ukuran utama risiko, kata pengarah CDC, Dr. Rochelle Walensky semasa taklimat akhbar petang semalam.
Pelarasan berkenaan dengan ketara menurunkan bilangan daerah berisiko tinggi di seluruh negara, menjadikan metrik daripada sekitar 95 peratus daerah kepada sekitar 37 peratus daerah sahaja yang disyorkan untuk pemakaian pelitup muka.
“Kami mahu orang ramai berehat daripada perkara seperti memakai pelitup muka apabila tahap jangkitan rendah dan sekiranya keadaan kembali teruk, kita akan mengenakannya semula,’’ jelas Walensky. – Agensi


JDT ubat kecewa menang 3-0 ke atas KL City
Oleh MOHAMAD FAIZAL HASHIM

26 Februari 2022, 11:02 pm
ISKANDAR PUTERI – Johor Darul Ta’zim (JDT) mengubati kekecewaan tumpas 0-2 di pentas Final Piala Malaysia tahun lalu apabila menjinakkan The City Boys 3-0 pada perlawanan Sumbangsih di Stadium Sultan Ibrahim, di sini hari ini.
Kejayaan Harimau Selatan menjulang Piala Sultan Haji Ahmad Shah itu sekali gus membatalkan hasrat pemilik JDT, Tunku Ismail Sultan Ibrahim yang berhasrat untuk meninggalkan dunia bola sepak sekiranya JDT tewas perlawanan itu.
Bagi memastikan Tunku Mahkota Johor itu terus mengemudi JDT, ketua jurulatihnya, Benjamin Mora mempunyai perancangan ampuh untuk menundukkan Kuala Lumpur City FC (KL City) di laman sendiri.
Penguasaan permainan secara menyeluruh ditunjukkan anak didiknya memaksa skuad kendalian Bojan Hodak lebih banyak berada di zon mereka dan hanya menunggu peluang melancarkan serangan balas, itupun juga tidak dibenarkan JDT. -KOSMO! ONLINE.


Spurs terlalu ampuh buat Leeds
Oleh KOSMO!

26 Februari 2022, 11:13 pm
LEEDS – Tottenham Hotspur kembali ke landasan kemenangan dengan membelasah Leeds United 4-0 pada aksi Liga Perdana Inggeris (EPL) di Stadium Elland Road sebentar tadi.
Kemenangan itu menceriakan semula pengurus Spurs, Antonio Conte susulan kekalahan mengejut 0-1 kepada pasukan bawahan liga, Burnley di Stadium Turf Moor pada Khamis lalu.
Dalam aksi itu, Spurs bermula garang dengan melakukan serangan bertali arus ke arah gawang Leeds sebaik perlawanan bermula dan berjaya meraih gol pertama menerusi jaringan Matt Doherty pada minit ke-10.
Tidak lama kemudian, kerapuhan benteng pertahanan Leeds terus dimanfaatkan sebaiknya oleh jentera serangan Spurs dengan gol kedua menerusi rembatan cantik Dejan Kulusevski pada minit ke-15.
Kehebatan Spurs sememangnya gagal ditandingi oleh skuad bimbingan Marcelo Bielsa itu apabila kali ini giliran penyerang prolifik England, Harry Kane menjadikan kedudukan 3-0 pada minit ke-27.
Bersambung babak kedua, Leeds cuba bangkit untuk menyaingi Spurs apabila melakukan dua pertukaran dengan membawa masuk Mateusz Klich dan Rodrigo Moreno pada minit ke-46.

Malangnya, ia masih gagal membantu Leeds untuk mencari sekurang-kurangnya satu gol, sebaliknya Spurs yang berjaya menambah jaringan keempat melalui Son Heung-min pada lewat permainan.
Kemenangan itu membolehkan Spurs naik ke tangga ketujuh EPL dengan 42 mata selepas mengharungi 25 perlawanan setakat ini.
Leeds pula terpaksa menerima hakikat mengalami kekalahan kelima daripada enam perlawanan dan semakin terdesak untuk menjarakkan diri daripada zon penyingkiran liga. – AGENSI


Exco FAM bukan ‘Pak Turut’
Oleh KOSMO!

26 Februari 2022, 9:04 pm
AHLI Jawatankuasa Eksekutif (Exco) Persatuan Bola Sepak Malaysia (FAM) bukan ‘Pak Turut’ seperti yang digembar-gemburkan oleh bekas pengarah program pembangunan bola sepak negara (NFDP), Lim Teong Kim.
Sebaliknya, keputusan-keputusan yang dirangka dalam FAM adalah berdasarkan semangat musyawarah di bawah kepimpinan presidennya, Datuk Hamidin Mohd Amin.
Perkara itu ditegaskan oleh Exco FAM, Senator Datuk Mohd. Hisamudin Yahaya.
“Secara peribadi, sebagai seorang Ahli Dewan Negara yang membawa suara rakyat untuk dikemukakan kepada anggota Jemaah Menteri, takkanlah saya tidak dibenarkan bersuara di peringkat FAM?” soal Mohd. Hisamudin.
Mohd. Hisamuddin menegaskan, Hamidin mengambil pendekatan bermusyawarah dalam mentadbir urus badan induk bola sepak negera tersebut.
Katanya, Exco FAM juga diberi tugasan dan portfolio masing-masing bagi membantu urus setia FAM menyempurna dan melaksanakan keputusan yang dibuat di peringkat jawatankuasa dan pengurusan.

“Datuk Hamidin tidak mengamalkan kaedah autokratik dalam mengurus FAM.
“Sebagai seorang bekas Setiausaha Agung FAM yang memahami cara FAM ditadbir urus, Datuk Hamidin tidak berseorangan dalam membuat dasar-dasar FAM.
“Setiap ahli Exco diberi ruang untuk memberi pandangan masing-masing, biarpun menentang arus.
“Exco FAM memiliki pelbagai latar belakang, ada dalam kalangan kami usahawan, ahli akademik, peguam dan tokoh korporat, maka mustahil jika semua menjadi ‘Pak Turut’ atau tukang angguk sahaja,” tegas Mohd. Hisamudin.
Mohd. Hisamudin menambah, kritikan yang melampau yang ditujukan kepada Datuk Hamidin adalah tidak adil memandangkan beliau hanya benar-benar berpeluang menerajui FAM dalam tempoh dari Julai 2018 hingga Mac 2020 sebelum wabak Covid-19 melanda.
Dalam tempoh itu, katanya, pasukan senior negara menduduki tangga kedua di peringkat kelayakan Piala Dunia 2022/Piala Asia 2023, manakala skuad bawah 15 tahun (B-15) negara kendalian P. Maniam muncul juara Piala AFF B-15 dan anak didik Bojan Hodak menjuarai Piala AFF B-19 pada 2018 dan muncul naib juara 2019.
“Senario ini berubah apabila seluruh keluarga bola sepak negara terjejas, termasuk pemain di semua peringkat akibat jadual pertandingan yang tertangguh atau tergendala disebabkan FAM akur kepada prosedur operasi standard (SOP) kerajaan,” katanya.
Mohd. Hisamudin yang juga Timbalan Pengerusi Jawatankuasa Pemasaran dan Penajaan FAM serta Timbalan Pengerusi Jawatankuasa Futsal dan Bola Sepak Pantai FAM memberi raksi balas kepada kenyataan Teong Kim.
Terdahulu, dalam satu temu bual dengan sebuah portal, Teong Kim menyentuh kepimpinan FAM sambil menuduh Exco FAM sekadar akur kepada arahan Presiden, selain menegur struktur liga serta perkembangan pasukan kebangsaan. – KOSMO! ONLINE


PRN Johor: BN gabung muka baru, lama untuk tawan Johor
Oleh AHMAD SHAHERMAN SHAMSURI

26 Februari 2022, 8:32 pm
JOHOR BAHRU – Semua calon yang diketengahkan Barisan Nasional (BN) pada Pilihan Raya Negeri (PRN) 2022 mempunyai pelbagai ciri yang mampu memenangi hati rakyat walaupun kebanyakannya muka baharu.
Pengerusi BN Johor, Datuk Seri Ir. Hasni Mohammad berkata, pemilihan calon yang dibuat kali ini telah mengambil kira pelbagai faktor serta latar belakang.
Menurutnya, gandingan muka baru dan muka lama itu dilihat akan membantu dalam merealisasikan kejayaan pada PRN kali ini seterusnya memacu semula pertumbuhan Johor.
“Gandingan calon berpengalaman dan calon kelayakan itu seimbang untuk pertumbuhan negeri Johor lebih lagi dalam konteks pelbagai kaum. Ini mencerminkan kepelbagaian dalam BN.
“Saya amat yakin mereka mempunyai ciri dikehendaki dan ‘ramuan cukup’ untuk mendampingi rakyat. Mereka juga memahami arah tuju serta perjuangan yang telah digariskan parti,” katanya pada sesi temu bual yang disiarkan di sebuah stesen televisyen hari ini.
Mengulas lanjut, Hasni berkata, BN juga bukan parti ‘statik’ dan sentiasa terbuka dengan perubahan.

“Saya tidak merasa janggal kalu UMNO atau BN boleh mengemukakan calon yang lebih muda contohnya seperti di DUN Mengkibol.
“Itu menggambarkan bahawa BN tidak ‘statik’ tapi menjadi parti yang terus diremajakan serta mengetengahkan tokoh-tokoh bakat kepimpinan baharu,”ujarnya.- KOSMO! ONLINE


VTL bakal rancakkan pelancongan ASEAN
Oleh Kosmo

26 Februari 2022, 10:37 pm
KUCHING – Laluan Pengembara Vaksinasi (VTL) udara, darat dan laut dijangka merancakkan kembali sektor ekonomi termasuk industri pelancongan yang sebelum ini terjejas akibat pandemik Covid-19.
Perdana Menteri, Datuk Seri Dr Ismail Sabri Yaakob berkata, selain dari Singapura dan Indonesia, Brunei secara dasar juga telah bersetuju dengan cadangan pelaksanaan VTL tersebut.
Menurutnya, perkara itu juga merupakan hasil perbincangan beliau dengan Sultan Brunei, Sultan Hassanal Bolkiah semasa mengadakan kunjungan ke Brunei baru-baru ini.
“Langkah ini bukan sahaja mampu memulihkan industri pelancongan Sarawak tetapi merancakkan kembali ekonomi khususnya di bahagian Miri, Limbang dan Lawas yang terletak bersempadan dengan Brunei,” katanya.
Beliau berkata demikian dalam ucapan sempena Majlis Perasmian Citrawarna Keluarga Malaysia 2022 di Tebingan Kuching, Sarawak hari ini.
Tambah beliau, hasil daripada lawatan rasminya ke Thailand baru-baru ini kerajaan juga bercadang untuk melaksanakan perkara yang sama di negara tersebut.

“Untuk merancakkan kembali sektor ekonomi termasuk industri pelancongan yang sebelum ini terjejas dengan pandemik Covid-19, kerajaan giat melakukan pelbagai inisiatif bagi membantu sektor-sektor terlibat,” ujarnya. -KOSMO! ONLINE.


Perak FC umum nama pemain
Oleh AZIZAN HASHIM

26 Februari 2022, 10:56 pm
IPOH- Teka teki mengenai pemain dan pegawai pasukan Perak FC bagi menghadapi musim Liga Perdana 2022 bermula Mac ini berakhir apabila kelab itu mengumumkan nama-nama pemain mereka.
Enam pemain skuad musim lalu iaitu Idris Ahmad, Mohd Firdaus Saiyadi, Muhammad Nasrullah , Danish Haziq, Muhammad Nazmi, dan Farid khazali adalah antara 20 pemain yang didaftarkan untuk menghadapi kejohanan bermula 5 Mac itu.
Turut disenaraikan ialah lima orang pemain piala presiden iaitu Akmal Hazim, Hakimi Isa, Syazwan Syazany, Alif Zikri dan Aiman Yousni.
Manakala baki sembilan pemain adalah dari skuad Perak FC II.
Mereka adalah dua penjaga gol muda Farhan Majid dan Yuganes Ganessan serta Nasrol Amri, Borhan Rahaman, Aiman Khairul Yusni, Khairul Syafiq, S Pavithran dan Aidril Faqil .
Sementara itu, belas pemain Faizal Zainal dilantik sebagai pengarah bola sepak manakala bekas jurulatih skuad pembangunan MSN-FAM, Yusri Che Lah selaku ketua jurulah pasukan itu.

Pengumuman nama pemain dan pegawai itu dilakukan oleh Ketua Pegawai Eksekutif Kelab, Muhammad Yunus Zakaria, hari ini.
Perak FC hanya boleh mendaftar seraia 20 pemain berikutan sekatan oleh badan induk bola Sepak dunia, FIFA terhadap Perak kerana berhutang tunggakan gaji. -KOSMO! ONLINE.


Ubat rawatan diabetes, hepatitis C, HIV boleh rawat Covid-19
Oleh KOSMO!

26 Februari 2022, 6:30 pm
STATE COLLEGE, PENNSYLVANIA – Satu kajian mendapati  ubat yang digunakan untuk merawat penyakit seperti diabetes Type 2, hepatitis C dan virus daya tahan penyakit (HIV) berkemungkinan dapat menghentikan varian Delta daripada mereplikasi, menjangkiti atau menular dalam sel-sel manusia, lapor agensi berita United Press International kelmarin.
Analisis kajian yang diterbitkan dalam jurnal Communications Biology itu menguji 64 ubat yang diluluskan oleh Pentadbiran Makanan dan Ubat-Ubatan (FDA) untuk merawat beberapa penyakit.
Pasukan penyelidik mengenalpasti lapan jenis ubat yang menghalang aktiviti enzim virus dinamakan sebagai protease. Enzim itu adalah penting dalam proses mereplikasi virus yang menyebabkan Covid-19 menjangkiti sel-sel manusia.
Ubat-ubatan yang dikenal pasti itu termasuk ubat mengawal gula dalam darah iaitu sitagliptin, rawatan hepatitis C, daclatasvir dan likorin HCl.
“Ubat lain yang menunjukkan potensi adalah HIV MG-101 dan nelfinavir mesylate,” kata penyelidik dari Universiti Pennsylvania State tersebut.
Sementara itu, penulis bersama kajian, Joyce Jose berkata, penyelidikan tersebut menunjukkan bahawa menggunakan semula ubat-ubatan tertentu yang diluluskan oleh FDA mungkin merupakan strategi yang berguna dalam memerangi Covid-19.

“Pembangunan ubat-ubatan antivirus dalam spektrum meluas bagi melawan pelbagai varian koUbat rawatan diabetes, hepatitis C, HIV boleh rawat Covid-19ronavirus adalah strategi utama untuk jangkitan Covid-19 yang menular dan baru muncul,” kata penulis bersama kajian, Joyce Jose.
Meskipun para penyelidik mengkaji kesan terhadap varian Delta, ubat-ubatan tersebut berkemungkinan turut berkesan bagi melawan varian Omicron dan varian-varian akan datang.
Ini  kerana ia menyasarkan bahagian-bahagian virus yang tidak boleh bermutasi dengan ketara, kata penyelidik. – AGENSI


Bot dinaiki 18 kru, pemancing dilaporkan hampir karam
Oleh NUR AMALINA AZMAN

26 Februari 2022, 7:36 pm
LANGKAWI – Operasi mencari dan menyelamat telah digerakkan bagi mengesan 14 pemancing dan empat kru sebuah bot yang dilaporkan hampir karam di kedudukan kira-kira 9.4 batu nautika barat Pulau Beras Basah di sini kira-kira pukul 2 petang tadi.
Pengarah Maritim Malaysia (APMM) Negeri Kedah dan Perlis, Laksamana Pertama Maritim Mohd. Zawawi Abdullah berkata, Maritime Rescue Sub-Centre (MRSC) Langkawi telah mengaktifkan operasi mencari dan menyelamat (carilamat) bagi mengesan bot tersebut.
“Kita telah mengatur gerak Kapal Maritim (KM) Tenggol, bot Perkasa 1225 dan Bot Penyelamat 5 bagi operasi carilamat sebaik menerima laporan daripada MRSC Langkawi berkaitan kejadian berkenaan,” katanya di sini hari ini.
Kata beliau, maklumat kejadian juga turut disalurkan kepada agensi sahabat seperti Tentera Laut Diraja Malaysia, Polis Diraja Malaysia, Jabatan Bomba dan Penyelamat Malaysia, Angkatan Pertahanan Awam Malaysia serta komuniti nelayan setempat.
“Sektor operasi diperluaskan daripada lima batu nautika hingga ke 10 batu nautika berikutan penemuan beberapa objek timbul seperti tong ikan, tin biskut dan gabus dipercayai milik bot itu,” ujarnya.
Tambahnya, penemuan barangan tersebut adalah pada jarak 4.8 batu nautika, barat daya dari posisi akhir bot berkenaan dilaporkan hilang.

“Sehingga kini pencarian masih dilakukan bagi mengesan bot itu,” katanya. – KOSMO! ONLINE.


‘Pelanggan satu dalam 1,000’
Oleh ALWANI ZAFIRAH

26 Februari 2022, 7:30 pm
PETALING JAYA – Tindakan sebuah keluarga yang mengutip sisa, menyusun pinggan serta mengelap meja semula selepas mereka selesai menjamu selera di sebuah kedai makan telah menerima pujian orang ramai.
Ini kerana, tidak semua individu mampu melakukan perkara seperti itu kerana masih ramai yang gemar meninggalkan meja makan dalam keadaan kotor dan bersepah.
Sikap bertanggungjawab keluarga tersebut sempat dirakam oleh @fruitkingofficial2 dan telah dikongsikan di media sosial.
Sehingga kini, video berkenaan telah menerima lebih 200,000 tontonan.
Menurut perakam, keluarga itu pada mulanya singgah di kedai makan tersebut untuk menjamu selera.
Apa yang menarik perhatian ramai apabila beberapa orang ahlinya bertindak membersihkan meja yang digunakan selepas selesai makan.

Sementara itu, kelihatan seorang wanita pula sedang mengutip sisa-sisa makanan yang bertaburan di atas meja dan diletakkan ke dalam pinggan kotor yang telah pun siap disusun.
Selain itu, kerusi yang digunakan juga ditolak semula masuk ke bawah meja dengan keadaan yang kemas.
Dalam pada itu, pengguna media sosial yang lain turut kagum dengan tindakan mereka sekeluarga setelah menonton video tersebut dan rata-ratanya memuji mereka.
“Ini dikatakan pelanggan bijak, bukan jenis pengotor, memang pelanggan satu dalam 1,000,” komen Asyraf Rafael.
“Sepatutnya memang macam ini, memang kita bayar, tapi kita bayar harga makanan, bukan harga mengemas, bertimbang rasa la juga bila bawa anak-anak kecil ke kedai makan, jangan biarkan mereka sepahkan makanan atas meja, kemudian terus balik,” kongsi Zainal Wahab.
“Alhamdulillah, saya pun selalu buat macam ini juga, senang hati apabila pekerja kedai nak angkat, kita mudahkan kerja orang, Allah mudahkan kerja kita,” kata Fieza. – KOSMO! ONLINE.


PRN Johor: Tiada perancangan debat terbuka di TV kerajaan
Oleh KHAIRUL MOHD. ALI

26 Februari 2022, 6:32 pm
JOHOR BAHRU – Kerajaan menerusi Kementerian Komunikasi dan Multimedia belum bersedia mengadakan debat secara terbuka di saluran televisyen milik kerajaan melibatkan calon-calon yang bertanding dalam Pilihan Raya Negeri (PRN) Johor ini.
Menterinya, Tan Sri Annuar Musa sebaliknya berkata, pihaknya bagaimanapun akan mengkaji cadangan berkenaan sekiranya ia sesuai untuk dilaksanakan pada Pilihan Raya Umum ke-15 (PRU-15) akan datang.
Menurut beliau, hal itu kerana PRN Johor adalah isu peringkat negeri manakala saluran televisyen milik kerajaan adalah peringkat nasional.
“Ini pilihan raya negeri, manakala saluran televisyen adalah siaran nasional jadi lebih sesuai untuk kita kekalkan PRN Johor di peringkat negeri sahaja, jadi buat masa ini tiada perancangan untuk debat terbuka diadakan di kaca televisyen milik kerajaan.
“Walaupun saya tahu banyak negara luar ada menayangkan sesi debat terbuka, seperti Amerika Syarikat misalnya, namun perdebatan itu hanya melibatkan dua pihak sahaja.
“Di PRN Johor ini, ada tempat sehingga tujuh dan enam penjuru, jadi jika debat terbuka diadakan ia akan melibatkan siapa dengan siapa, kita tidak mahu pilih kasih.

“Pada masa akan datang, dalam PRU-15 mungkin boleh diadakan (debat terbuka di televisyen), tetapi untuk PRN Johor ini, tiada cadangan debat diadakan,” katanya dalam sidang akhbar selepas melawat Pusat Media Sempena PRN Johor, di sini hari ini.
Sementara itu, beliau turut memberitahu saluran media kerajaan sama ada televisyen mahupun radio khususnya akan membantu menyebarkan maklumat berkenaan calon-calon yang bertanding seberapa banyak mungkin.
“Kita mahu beri peluang kepada rakyat khususnya pengundi mereka untuk mengenali calon di kawasan masing-masing, tetapi ini bukan bermaksud memberi kebenaran untuk berkempen, sebaliknya hanya memperkenalkan calon.
“Saya percaya sebagai media milik kerajaan, kita perlu bersifat neutral dan hanya menyebarkan maklumat berkaitan dasar dan aktiviti-aktiviti kerajaan, bukan sebaliknya,” jelasnya sambil2 memberitahu inisiatif itu sudah dilaksanakan pada PRN Sarawak dan Melaka, tahun lalu.-KOSMO! ONLINE.


Polis siasat individu rakam anggota pantau SOP solat Jumaat
Oleh NOR AZIAH MAT NOH

26 Februari 2022, 7:26 pm
SUBANG JAYA – Tindakan seorang individu yang merakam video anggota polis sedang bertugas memantau prosedur operasi standard (SOP) solat Jumaat baru-baru ini di sebuah masjid sekitar Batu 14, Puchong, kini dalam siasatan.
Ketua Polis Daerah Subang Jaya, Asisten Komisioner Abd. Khalid Othman berkata, video berdurasi 29 saat itu dimuat naik seorang pengguna media sosial semalam dengan kapsyen ‘Masuk Masjid Macam Pengganas Besar, Allah’.
“Hasil semakan mendapati kejadian berlaku pada pukul 1 petang ketika anggota berpangkat Koperal terbabit menjalankan rutin pemantauan solat Jumaat dan SOP di kawasan pentadbiran Balai Polis Bukit Puchong.
“Anggota itu menerangkan SOP terbaharu bagi Selangor yang mana jemaah berhasrat menunaikan solat Jumaat perlu lengkap dua dos suntikan vaksin Covid-19 serta dos penggalak sebelum dibenarkan masuk,” katanya satu kenyataan hari ini.
Menurut Abd. Khalid, satu laporan polis telah dibuat berhubung penularan video berkenaan.
“Kes disiasat mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

“Orang ramai yang mempunyai maklumat boleh menghubungi polis melalui Pusat Kawalan Daerah Subang Jaya di talian 03-78627100 untuk tindakan lanjut,” ujarnya.
Jelasnya, identiti pemberi maklumat akan dirahsiakan. – KOSMO! ONLINE.


Rusia ancam gugurkan ISS ke atas AS, Eropah
Oleh KOSMO!

26 Februari 2022, 7:30 pm
MOSCOW – Agensi Angkasa Lepas Rusia(Roscomos)  mengeluarkan ancaman untuk menjatuhkan Stesen Angkasa Lepas Antarabangsa (ISS) ke arah negara-negara yang melaksanakan sekatan ekonomi ke atas Moscow ketika peperangan berlangsung dengan Ukraine, lapor akhbar Daily Star semalam.
Ketua Roscomos, Dimitry Rogozin menyatakan ancaman itu dalam kenyataan di Twitter sebagai membalas pengumuman Presiden Amerika Syarikat (AS), Joe Biden mengenai sekatan yang dikenakan ke atas Rusia.
“Siapa yang akan menyelamatkan ISS sekiranya ia keluar dari orbit?” kata Rogozin.
Dalam beberapa kenyataannya di Twitter,  Rogozin turut menyenaraikan India, China, AS dan Eropah sebagai pilihan untuk menjatuhkan stesen seberat 500,000 kilogram (kg) itu.
“Jika anda menyekat kerjasama dengan kami, siapa yang akan menyelamatkan ISS daripada keluar dari orbit dalam keadaan di luar kawalan dan jatuh ke atas AS atau Eropah?
“Kami juga mempunyai pilihan untuk menjatuhkan struktur seberat 500,000 kg itu ke atas India dan China. Adakah anda mahu mengancam mereka dengan prospek seperti itu?

“Jika ISS tidak menuju ke Rusia, semua risiko berada di tangan anda. Adakah anda bersedia?” tegasnya.
Biden sebelum itu mengumumkan untuk menghentikan import teknologi kepada Rusia dalam usaha untuk memperlahankan keupayaan ketenteraan berteknologi tinggi. – AGENSI


AS salur bantuan dana ketenteraan RM2.5 bilion kepada Ukraine
Oleh Kosmo

26 Februari 2022, 8:00 pm
WASHINGTON – Presiden Amerika Syarikat (AS), Joe Biden menandatangani surat perintah yang membenarkan penyaluran dana sehingga AS$600 juta (RM2.5 bilion) bagi bantuan ketenteraan untuk Ukraine, lapor stesen penyiaran NBC News hari ini.
Memo di bawah Akta Bantuan Luar 1961 itu memberi kebenaran kepada Setiausaha Negara untuk menentukan jenis bantuan.
Ia menyebut bahawa matlamatnya adalah untuk menyediakan ‘bantuan ketenteraan segera kepada Ukraine’.
Biden sebelum ini berikrar untuk membantu Ukraine dari segi kewangan sekiranya negara itu diserang oleh Rusia.
Sementara itu, menurut laporan akhbar Marca, Biden  jelas memberitahu bahawa beliau tidak akan menghantar tentera AS ke Ukraine.
Bagaimanapun, dengan perkembangan situasi semasa, ia memaksa Washington untuk memberikan bantuan ketenteraan daripada pelbagai sudut.

“Kongres boleh menyalurkan dana yang diperlukan untuk menyediakan peralatan ketenteraan dan komunikasi serta beberapa bantuan lain yang mungkin diperlukan Ukraine untuk mempertahankan negara itu daripada serangan Rusia,” demikian menurut laporan Marca.  – AGENSI


Giliran Arsyad layak ke Sukan SEA Hanoi
Oleh MUHAMMAD ZUHAILY BADLISHAH

26 Februari 2022, 8:04 pm
KUALA LUMPUR – Pelari pecut muda negara, Muhammad Arsyad Md. Saat kembali menghidupkan arena olahraga tanah air apabila muncul atlet terbaharu layak ke Sukan SEA di Hanoi, Vietnam yang akan bermula 12 hingga 23 Mei depan.
Arsyad, 20, melepasi had kelayakan ditetapkan untuk acara 100 meter (m) selepas mencatat masa 10.48 saat (s) pada peringkat separuh akhir Kejohanan Olahraga Perak Allcomers di Stadium Perak, Ipoh hari ini.
Hasrat Arsyad untuk mencetak masa lebih baik tidak kesampaian apabila dia terpaksa berlari dalam keadaan hujan apabila mencatatkan 10.59s untuk menjuarai aksi final kejohanan itu.
Kesatuan Olahraga Malaysia (KOM) sebelum ini menjelaskan syarat kelayakan ke Sukan SEA Hanoi adalah sekurang-kurangnya tiga tempat teratas sewaktu edisi terakhir di Manila, Filipina pada 2019.
Ia sekali gus melayakkan Arsyad kerana catatan 10.48s itu telah melepasi masa dimenangi pemenang pingat perak dan gangsa edisi 2019 oleh dua atlet Thailand, Ruttanapon Sowan (10.49s) dan Bandit Chuangchai (10.50s).
Pingat emas ketika ini menjadi milik jaguh pecut negara, Muhammad Haiqal Hanafi dengan catatan 10.35s sekali gus mempertahankan gelaran dimenangi Khairul Hafiz Jantan sewaktu Sukan SEA Kuala Lumpur 2017.

Jurulatihnya, Mohd. Poad Kassim gembira dengan prestasi anak didiknya itu yang kini sudah mula menunjukkan potensi sebenar walaupun terpaksa berdepan kesulitan berlatih secara bersendirian di Johor.
“Saya gembira dengan catatan masa yang ditunjukkan Arsyad. Dia ada potensi untuk pergi jauh jika dapat perbaiki lagi dari segi aspek larian dan diberikan lebih pendedahan,” katanya ketika dihubungi Kosmo! hari ini.
Nama Arsyad mula dikenali selepas menewaskan dua pelari kebangsaan, Jonathan Nyepa dan Muhammad Zulfiqar Ismail untuk muncul juara Kejohanan Grand Prix Malaysia di Bukit Jalil tahun lalu.
Selain Arsyad, pemegang rekod 200m kebangsaan yang berpangkalan di Australia, Russel Alexander Nasir Taib juga sudah melayakkan diri bagi acara 100m dengan catatan 10.46s dilakukan di Brisbane hujung tahun lalu. – KOSMO! ONLINE


Pasang ‘pembesar suara balas dendam’ jika jiran gemar buat bising
Oleh Kosmo

26 Februari 2022, 8:30 pm
SEOUL – Penduduk Korea Selatan yang tidak tahan dengan sikap jiran yang gemar membuat bising kini mempunyai cara unik untuk ‘membalas dendam’ iaitu dengan memasang sejenis sistem bunyi khas digelar ‘pembesar suara balas dendam’, lapor laman Oddity Central kelmarin.
Peralatan sistem bunyi itu mula dilaporkan oleh media tempatan pada tahun 2016 dan ketika itu, ia dilihat sebagai cara kelakar yang boleh digunakan oleh penghuni pangsapuri yang mempunyai jiran yang bising.
Bagaimanapun, ia kini menjadi satu cara popular selepas ramai pengguna memberitahu kaedah itu dapat menyelesaikan masalah yang dihadapi mereka.
Laman-laman e-Dagang di Korea Selatan mula menjual pembesar suara itu yang mempunyai pelbagai rekaan, output kuasa, pilihan ketersambungan dan fungsi.
Kesemua peranti dijual itu mempunyai satu persamaan, iaitu ia boleh dipasang pada dinding yang dikongsi dengan jiran terbabit, dengan bahagian diafragma boleh menghala ke dinding.
Sementara itu, meskipun terdapat pelbagai jenis pembesar suara yang boleh dipilih, satu daripadanya yang paling mendapat sambutan berdasarkan bilangan ulasan online dan penilaian keseluruhan adalah Smartor.

Ia merupakan peranti berbentuk bujur yang mampu ‘menyeksa’ jiran sambil membolehkan seseorang itu meneruskan hari mereka tanpa gangguan.
“Bunyi daripada alat tersebut amat bagus. Kesannya sangat hebat,” kata seorang pelanggan pada ulasan online.
“Saya berasa lebih tenang kerana dapat membalas dendam kepada unit pangsapuri di tingkat atas,” kata seorang lagi pembeli.
Smartor dijual pada harga kira-kira 170,000 won (RM596.23). – AGENSI


AS kenakan sekatan ke atas Putin, Lavrov
Oleh KOSMO!

26 Februari 2022, 7:00 pm
WASHINGTON – Amerika Syarikat (AS) menyatakan bahawa Washington akan melaksanakan sekatan terhadap Presiden Vladimir Putin dan Menteri Luar Rusia, Sergei Lavrov sekali gus mengikuti langkah serupa oleh Britain serta Kesatuan Eropah (EU) susulan serangan Moscow ke atas Ukraine.
Setiausaha Akhbar White House, Jen Psaki berkata, larangan perjalanan akan menjadi sebahagian daripada sekatan terhadap kedua-dua pemimpin tersebut.
Mengulas mengenainya, jurucakap Kementerian Luar Rusia, Maria Zakharova berkata, langkah tersebut menyebabkan hubungan Rusia dan Barat mustahil untuk pulih  kembali.
Tindakan terbaharu AS itu meningkatkan lagi senarai sekatan sedia ada termasuk ke atas empat bank Rusia, membatalkan lebih separuh import teknologi Rusia dan menyasarkan sebilangan golongan elitnya.
Setiausaha akhbar White House, Jen Psaki juga mengumumkan kelmarin bahawa sekatan AS  akan turut dikenakan ke atas Dana Pelaburan Langsung Rusia yang merupakan dana milik negara.
Jabatan Negara AS juga mengenakan sekatan terhadap Menteri Pertahanan Rusia Sergei Shoigu dan Timbalan Menteri Pertahanan Pertama merangkap Ketua Angkatan Tentera Rusia, Valery Gerasimov.

Kedua-dua mereka menyertai 11 anggota Majlis Keselamatan Rusia yang telah dikenakan sekatan oleh Jabatan Perbendaharaan AS.
Di Brussels, pakej sekatan EU  telah diluluskan oleh  pemimpin-pemimpin blok berkenaan  dalam satu sidang kemuncak kelmarin.
Sekatan EU itu menyasarkan sektor kewangan, tenaga dan pengangkutan Rusia di samping menghalang rakyat Rusia daripada menyimpan sejumlah besar wang  di bank-bank  EU.
Perkembangan itu menyaksikan bilangan warga Rusia yang dikenakan sekatan termasuk dilarang daripada memasuki EU dan aset mereka di EU dibekukan, semakin meningkat. – AFP


Isu Rusia-Ukraine tidak jejas bekalan makanan negara
Oleh ROSLIZA MOHAMED

26 Februari 2022, 6:21 pm
KOTA BHARU – Isu peperangan Rusia-Ukraine yang sedang berlaku ketika ini dilihat tidak memberi kesan secara langsung atau menjejaskan bekalan makanan (food security) di negara ini.
Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh berkata, jangkaan itu disebabkan oleh kedua-dua negara tersebut tidak terlibat dalam import dan eksport terutamanya asas pertanian.
“Kita banyak mengimport bekalan dari negara China dan Thailand. Jadi, kita tidak akan terjejas daripada aspek makanan.
“Peperangan antara kedua-dua negara itu juga belaku jauh dari negara kita. Bekalan makanan dalam negara juga mampu mengeluarkan hasil mengikut jadual yang ditetapkan kerajaan,” katanya.
Beliau berkata demimian pada sidang akhbar selepas measmikan Kursus Galakan Pelaburan Dan Pemasaran Tanaman Durian di Dewan Serai Wangi Pusat Transformasi Luar Bandar (RTC) di Tunjong di sini hari ini.
Hadir sama, Timbalan Ketua Pengarah Pembangunan Lembaga Pemasaran Pertanian dan Persekutuan (Fama), Datuk Mohamad Mustahapa Awang dan Pengarah Fama Kelantan, Wan Nora Wan Ahmad.

Mengulas lanjut Nik Muhammad Zawawi berkata, kerajaan akan memastikan bekalan makanan di negara mencukupi terutamanya beras. – KOSMO! ONLINE.


Jangan keluar, lihat paras sungai ketika banjir
Oleh ROSALWANI CHE SOH

26 Februari 2022, 5:36 pm
JELI – Orang ramai yang terjejas akibat banjir di beberapa daerah di negeri ini dinasihatkan agar tidak keluar bersendirian untuk melihat paras air sungai di kawasan mereka.
Timbalan Ketua Polis Kelantan, Datuk Muhamad Zaki Harun berkata, tindakan itu bukan sahaja mengundang bahaya malah boleh menyebabkan kemalangan jiwa.
Menurutnya, ibu bapa yang mempunyai anak-anak kecil turut dinasihatkan agar tidak alpa memandangkan bencana banjir boleh meragut nyawa.
“Saya berharap orang ramai tidak mudah leka atau suka-suka bermain air banjir yang boleh mengakibatkan kejadian tidak diingini.
“Warga emas yang mempunyai penyakit juga diingatkan agar tidak keluar seorang diri ke kawasan sungai kerana ia boleh mengundang risiko sekali gus membahayakan diri sendiri sekiranya terjatuh ke dalam sungai,” katanya.
Beliau berkata demikian pada sidang akhbar selepas mengadakan lawatan di pusat pemindahan Sementara (PPS) Sekolah Menengah Kebangsaan (SMK) Ayer Lanas di sini hari ini.

Mengulas mengenai kejadian lemas di Sungai Galas dekat Dabong, Muhamad Zaki berkata, anggota polis, Jabatan Bomba dan Penyelamat Malaysia dan Jabatan Pertahanan Awam masih menjalankan operasi mencari dan menyelamat mangsa, Muhamad Ishak, 70.
Menurutnya, mangsa dikatakan keluar dari rumah meninjau keadaan dan mengalihkan botnya berhampiran kawasan sungai sebelum dikhuatiri lemas. -KOSMO! ONLINE.


CAAM keluar notis elak pesawat terbang ruang konflik Ukraine
Oleh AMREE AHMAD

26 Februari 2022, 6:16 pm
PUTRAJAYA – Semua pesawat komersial dari Malaysia yang ingin terbang ke arah Eropah dinasihatkan agar cuba mengelak melintasi ruang udara Ukraine berkuat kuasa serta-merta.
Ia susulan notis penerangan keselamatan (SI) bilangan 6/2022 yang dikeluarkan oleh Pihak Berkuasa Penerbangan Awam Malaysia (CAAM) hari ini.
SI itu yang ditandatangani Ketua Pegawai Eksekutifnya, Datuk Kapten Chester Voo Chee Soon juga merujuk makluman diterbitkan oleh Agensi Keselamatan Penerbangan Eropah (EASA).
“Berdasarkan hebahan badan di bawah Kesatuan Eropah (EU) itu, peringatan ini turut sama meliputi Moldova dan sebahagian ruang wilayah Rostov, Rusia,” katanya menerusi kenyataan.
Penerbitan SI tersebut bagi meningkatkan kesedaran kepada semua juruterbang dan operator udara mengenai situasi tegang dan peningkatan aktiviti ketenteraan dalam kawasan terbabit.
Justeru ujar beliau, bermula dengan serta-merta, SI baharu itu akan membatalkan nota lama bilangan 17/2021 yang pernah diterbitkan oleh pihak CAAM pada 26 November tahun lepas.

Langkah berwaspada tahap tinggi itu katanya, turut selaras makluman yang diterima daripada Pertubuhan Penerbangan Awam Antarabangsa (ICAO) baru-baru ini daripada pihak Ukraine.
Negara berkenaan jelas Chester, pada Khamis lalu telah bertindak menutup sistem wilayah maklumat penerbangan (FIR) dan menerbitkan Notis Juruterbang (Notam) UKBV A0576/22.
Penutupan tersebut ujarnya, meliputi kawasan pesawat awam terbang dalam FIR bagi Dnipro (UKDV), Simferopol (UKFV), Lviv UKLV), Odesa (UKOV) dan ibu negaranya, Kyiv (UKBV).
“Notam URRV U0104/22 juga dikeluarkan pihak berkuasa Rusia bagi FIR Rostov manakala negara jiran Ukraine, Moldova juga menerbitkan Notam LUUU A0043/22,” tambah beliau lagi.
Sehubungan itu, semua pengendali pesawat digesa mengambil peringatan amat tinggi apabila melalui kawasan berhampiran dan menyemak semula segala pelan kontigensi penerbangan.
Beliau turut menasihatkan juruterbang supaya mengekalkan hubungan komunikasi dengan pusat kawalan trafik udara dan memantau rapat segala arahan mereka dari semasa ke semasa.
ICAO juga kata Chester, akan menyelaraskan secara aktif dengan pihak berkuasa penerbangan awam di FIR berdekatan untuk memastikan pesawat melalui kawasan yang lebih selamat.
CAAM turut memberi jaminan bahawa pihaknya akan menerbitkan maklumat terkini kepada semua pemegang taruh sekiranya terdapat perkembangan baharu di kawasan yang terlibat.-KOSMO! ONLINE.


Empat jam selamatkan mangsa banjir kena strok
Oleh ROSALWANI CHE SOH

26 Februari 2022, 5:31 pm
JELI – Anggota Balai Bomba dan Penyelamat Jeli mengambil masa hampir empat jam untuk menyelamatkan mangsa banjir yang juga seorang warga emas selepas diserang angin ahmar atau strok di Kampung Reka di sini hari ini.
Wanita berusia 70 tahun itu terpaksa dipindahkan menaiki bot bomba sebelum menaiki ambulans selepas laluan di kawasan kampung berkenaan terkepung akibat banjir.
Pegawai Operasi Balai Bomba dan Penyelamat Jeli, Mohammad Fauzi Che Hassan berkata, pihaknya tiba di lokasi kejadiam pada pukul 8 pagi dan mengambil masa kira-kira lima jam untuk melakukan operasi menyelamat mangsa.
Menurutnya, wanita itu hanya mampu terbaring ekoran keadaannya sudah tidak bermaya sehingga bomba perlu mengusungnya menaiki bot.
“Empat anggota bomba menggunakan sebuah kenderaan pacuan empat roda dan bot berjaya mengeluarkan mangsa dari kawasan kampung itu.
“Mangsa kemudian dibawa menaiki ambulans dan dihantar ke Hospital Jeli untuk rawatan lanjut,” katanya. -KOSMO! ONLINE.


Rusia balas kecaman Israel, kutuk penempatan Yahudi di Bukit Golan
Oleh Kosmo

26 Februari 2022, 5:30 pm
MOSCOW – Rusia mengecam penempatan haram Israel di Bukit Golan dalam wilayah Syria sebagai tindak balas kepada kecaman Israel terhadap Moscow kerana menyerang Ukraine, lapor laman Middle East Monitor.
Menurut akhbar Israel Hayom, Rusia menegaskan bahawa tindakan Israel adalah melanggar Konvensyen Geneva 1949.
“Rusia tidak mengiktiraf penempatan Israel di Bukit Golan yang merupakan sebahagian daripada Syria,” kata kenyataan dikeluarkan Moscow.
Menteri Luar Israel, Yair Lapid sebelum itu menyelar serangan Rusia ke atas Ukraine dan menyifatkannya sebagai ‘melanggar aturan dunia’.
“Israel sudah terlibat dengan banyak peperangan. Peperangan bukan penyelesaian kepada konflik,” katanya. – AGENSI


Anonymous isytihar ‘perang siber’ ke atas Moscow
Oleh KOSMO!

26 Februari 2022, 5:20 pm
MOSCOW – Kumpulan penggodam Anonymous mengisytiharkan ‘perang siber’ terhadap pentadbiran Presiden Rusia, Vladimir Putin yang melancarkan pencerobohan berskala penuh ke atas Ukraine, lapor laman berita Wion News semalam.
Menurut media antarabangsa, matlamat kolektif penggodaman itu adalah untuk menyahaktifkan beberapa laman web kerajaan Rusia.
Sebuah rangkaian televisyen yang dikawal Rusia, RT.com turut menjadi sasaran kumpulan berkenaan. Menurut sumber, RT.com dan  beberapa laman web lain disasarkan dalam serangan penafian perkhidmatan (DDoS) oleh Anonymous.
Kumpulan itu mengumumkan langkah berkenaan di media sosial sambil mendakwa telah menurunkan beberapa laman web kerajaan Rusia.
‘’Kumpulan Anonymous secara rasmi mengisytiharkan perang siber terhadap kerajaan Rusia,’’ tulis akaun media sosial yang dikatakan mewakili kumpulan berkenaan pada Khamis lalu.
“Kumpulan ini telah menggodam laman web saluran propaganda Rusia, RT News,’’ tambahnya ketika mengesahkan penggodaman laman RT.com.

Sementara itu, laman web kerajaan Rusia iaitu Kremlin, Duma dan Kementerian Pertahanan semuanya terkena serangan siber oleh kumpulan berkenaan.
Beberapa pengguna melaporkan bahawa laman web yang disasarkan itu beroperasi perlahan dan hilang talian untuk tempoh masa yang lama pada siang hari di rangkaian media sosial.
Dalam satu siri ciapan di Twitter, kumpulan tersebut berkata dengan jelas bahawa mereka menentang tindakan Putin terhadap Ukraine. – Agensi


Terperdaya status suspek di media sosial, wang simpanan RM343,203 lesap
Oleh ABDUL RASHID ABDUL RAHMAN

26 Februari 2022, 5:09 pm
TEMERLOH – Akibat terperdaya dengan kemewahan hidup suspek yang memuat naik gambar bersama kereta mewah dan resit keuntungan dalam status WhatsApp menyebabkan seorang peniaga kedai makan berputih mata apabila mengalami kerugian berjumlah RM343,203 selepas ditipu dalam satu skim pelaburan.
Kejadian itu menyebabkan mangsa yang merupakan lelaki berusia 28 tahun amat terkesan selepas kesemua wang simpanannya habis sekelip mata dan dia sudah tidak mampu membayar komitmen bulanan.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, selepas mengekori status WhatsApp suspek yang sering memaparkan keuntungan pelaburan dan penampilan menarik suspek berkereta mewah, mangsa mula menghubungi suspek melalui panggilan telefon dan WhatsApp pada 3 Oktober tahun lalu.
“Suspek kemudiannya memberi penerangan tentang skim pelaburan saham yang diberi nama Stok Global Market yang mana setiap pelabur dijanjikan keuntungan 50 peratus daripada modal dan dibayar setiap 15 hari bermula Isnin hingga Jumaat.
“Suspek yang menyatakan skim pelaburan tersebut berbentuk perdagangan di Bursa Malaysia memberi jaminan bertanggungjawab ke atas kerugian dialami pelabur dan menyatakan satu akaun pelaburan berharga RM413 dengan keuntungan sehari ialah RM40,” katanya dalam kenyataan media di sini hari ini.
Menurutnya mangsa kemudiannya telah membuka 176 akaun buat pertama kali dengan pelaburan sebanyak RM72,688 dan mendapat keuntungan sebanyak RM35,200 bagi setiap pusingan dengan kadar tiga pusingan dalam tempoh 15 hari.

Katanya, terpengaruh dengan pulangan pertama itu mangsa membuka 655 akaun lagi dan meninggkatkan pelaburan sehingga 831 akaun dengan jumlah pelaburan sebanyak RM343,203.
“Setelah beberapa minggu mangsa dibayar dengan sejumlah wang seperti dijanjikan tetapi suspek mula melambatkan pembayaran dan lebih kurang tiga bulan kebelakangan ini mangsa langsung tidak menerima wang keuntungan daripada pelaburan tersebut.
“Apabila diminta wang suspek memberi pelbagai alasan dan enggan membayar semula modal pengadu dengan alasan dia turut mengalami kerugian dalam pelaburan tanpa menunjukan sebarang bukti kepada mangsa,”katanya.
Tambahnya, suspek kemudiannya meletakkan syarat baharu dengan meminta mangsa membuat bayaran modal baharu jika tidak mahu akaunnya ditamatkan dengan meminta mangsa membuka lima akaun baharu bernilai RM2,065 bagi setiap akaun induk dimiliki mangsa.
Sementara itu katanya mangsa yang amat terkesan sehingga tidak mampu membayar komitmen bulanan kemudiannya berasa ditipu dan membuat laporan polis semalam bagi mendapatkan semula wang yang dilaburkan.
Ujarnya, kes itu disiasat mengikut Seksyen 420 Kanun Keseksaan dan berdasarkan siasatan awal modus operandi kes ini ialah suspek memperdaya mangsa dengan pelaburan saham ‘Stock Market’ sehingga mengalami kerugian. – KOSMO! ONLINE


Hujan lebat, ribut petir di Selangor dan Negeri Sembilan
Oleh ALWANI ZAFIRAH

26 Februari 2022, 6:10 pm
PETALING JAYA – Jabatan Meteorologi Malaysia (MetMalaysia) melaporkan keadaan hujan lebat berserta ribut petir bakal berlaku di Selangor dan Negeri Sembilan.
MetMalaysia dalam satu kenyataan di Facebook berkata, antara kawasan yang terlibat adalah Sepang, Selangor manakala dua daerah di Negeri Sembilan.
“Antaranya adalah Seremban serta Port Dickson. Cuaca buruk ini dijangka berterusan sehingga pukul 8 malam,” katanya di sini hari ini.
Dalam pada itu, menerusi laporan lain, MetMalaysia mengeluarkan amaran hujan berterusan kategori waspada bagi negeri Selangor melibatkan kawasan Sabak Bernam, Kuala Selangor, Hulu Selangor, Klang, Gombak, Petaling dan Hulu Langat.
“Amaran tersebut berkuat kuasa sehingga lewat malam nanti,” ujarnya. – KOSMO! ONLINE.


Lelaki maut pandu kereta lawan arus
Oleh NOR AZIAH MAT NOH

26 Februari 2022, 5:28 pm
KUALA LUMPUR – Seorang lelaki maut apabila kereta yang dipandu secara melawan arus bertembung dengan sebuah kenderaan dalam kemalangan di Lebuhraya Sistem Penyuraian Trafik Kuala Lumpur Barat (SPRINT) di sini, awal pagi tadi.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, kemalangan itu berlaku pada pukul 1 pagi di kilometer(km) 6.2 arah Hartamas menghala Plaza Tol Pantai.
“Lelaki berusia 28 tahun memandu kereta jenis Perodua Axia itu telah membuat pusingan U di Plaza Tol Pantai lalu memandu secara melawan arus sebelum bertembung dengan sebuah Proton Saga di lorong paling kiri.
“Kemalangan itu menyebabkan pemandu Perodua Axia mengalami kecederaan parah di bahagian dada dan dilaporkan maut di lokasi kejadian.
“Lelaki yang memandu Proton Saga, berusia 25 tahun pula telah dihantar ke Hospital Pantai Kuala Lumpur,” katanya dalam satu kenyataan hari ini.
Menurut Sarifudin, kes diklasifikasikan di bawah Seksyen 41(1) Akta Pengangkutan Jalan(APJ) 1987.

“Saksi kejadian diminta tampil ke balai polis berhampiran atau menghubungi Balai Polis Trafik Jalan Tun H.S Lee di talian 032071 9999, atau Hotline JSPT 0320260267/69 untuk membantu siasatan,” ujarnya. – KOSMO! ONLINE.


Remaja, wanita muda hadapi kemiskinan haid dibantu
Oleh ZULKIFLI MANZOR

26 Februari 2022, 5:01 pm
Oleh LIYANA RAMLI
IPOH – Kerajaan negeri akan membantu seramai 200 golongan remaja, wanita muda dan wanita tergolong dalam ketegori B40 yang berhadapan dengan isu kemiskinan haid.
Golongan ini menerima manfaat menerusi program Pemberian Kit Asas Sanitasi Wanita Negeri Perak (PROKiS).
Pengerusi Jawatankuasa Pembangunan Wanita, Keluarga dan Kebajikan Masyarakat negeri, Datuk Dr. Wan Norashikin Wan Noordin berkata, program ini dapat memberi kesedaran kepada masyarakat tentang kepentingan pengurusan haid terutamanya remaja.
“Program ini untuk membantu menyelesaikan isu kemiskinan haid seperti kekurangan atau ketiadaan kemudahan sanitasi dan kekurangan pendidikan.
“Kita fokuskan pada tiga lokaliti Projek Perumahan Rakyat (PPR) iaitu Rumah Pangsa Jalan Hospital, Pangsapuri Seri Kepayang dan Rumah Pangsa Pasir Putih,” katanya.

Beliau berkata demikian selepas perlancaran program PROKiS di Dewan Komuniti Greentown di sini hari ini.
Katanya, soal haid juga menyebabkan remaja enggan pergi ke sekolah kerana tidak tahu menguruskan diri mereka.
“Kadang-kadang remaja yang baru datang haid semasa proses itu, jadi jika ruang privasi atau kemudahan disediakan, mereka akan jadi lebih selasa dan mudah untuk menguruskan diri.
“Kadangkala ada yang tidak hadir ke sekolah kerana haid yang boleh menyebabkan keciciran pelajaran, jadi hal ini sebenarnya satu isu yang perlu dititikberatkan,” katanya.- KOSMO! ONLINE


Janna Nick akhirnya ‘tewas’, positif Covid-19
Oleh MOHAMMAD SHAHEMY AZMI

26 Februari 2022, 4:00 pm
PETALING JAYA – Selepas dua tahun mengelak daripada dijangkiti Covid-19, pelakon dan juga penyanyi Janna Nick akhirnya ‘kecundang’ selepas disahkan positif virus tersebut.
Berita itu diberitahu Janna sendiri dalam beberapa hantaran yang dimuat naik dalam InstaStory miliknya.
“Saya positif setelah dua tahun lebih bertarung dengan Covid-19, akhirnya kecundang jua.
“Semalam macam okey lagi, malam tadi dah rasa sakit tekak perit sangat, macam nak demam, rasa sejuk dan sakit badan,” katanya.
Ujar selebriti berusia 26 tahun itu lagi, selain berasa tidak sedap badan, dia turut mengalami gejala hidung tersumbat.
“Hidung pun dah mula tersumbat, ada banyak ubat saya dah sediakan. Doakan saya cepat sembuh, saya minta maaf sesiapa yang ada jumpa saya,” ujarnya.

Dalam hantaran berbeza, penyanyi lagu Gatal itu turut berkongsi kisah ditegur netizen kerana tindakannya melakukan ujian calitan Covid-19 berulang kali.
Janna melakukan ujian calitan berulang kali kerana yakin dirinya positif sejak semalam ekoran berasa tidak sihat lebih-lebih lagi menjadi kontak rapat kepada pesakit Covid-19.
“Semalam ramai mesej saya cakap kalau dah negatif tidak perlu kalut minta untuk positif (keputusan).
“Saya bukan saja-saja nak buat content atau terhegeh-hegeh buat RTK (rapid test kit) atau PCR (polymerase chain reaction) untuk dapat keputusan positif.
“Saya buat sebab kita boleh rasa badan kita macam tak sihat, sebab saya bukan senang sakit, jadi saya dah boleh agak saya positif, itulah sebab semalam saya terus buat PCR,” katanya menerusi Instastory.
Janna turut memaklumkan ujian calitan terbaharu yang dilakukan mendapati dia positif virus tersebut pada pagi Sabtu (hari ini).
Pada Jumaat, Janna memberitahu dia melakukan ujian kendiri dan mendapati alat tersebut menunjukkan dua garis positif.
Janna kemudian ke klinik berdekatan dan melakukan ujian RTK pula, namun keputusan negatif.
Tidak berpuas hati kerana yakin sudah dijangkiti, dia mengambil keputusan melakukan ujian ketiga iaitu PCR dan akhirnya dia disahkan positif virus berkenaan. – KOSMO! ONLINE


Pelajar tahfiz maut motosikal terbabas masuk longkang
Oleh DIYANATUL ATIQAH ZAKARYA

26 Februari 2022, 4:13 pm
ALOR GAJAH – Hasrat seorang pelajar tahfiz untuk pulang ke rumah menggunakan motosikal ustaznya tidak kesampaian selepas terbabas ke dalam longkang di Kilometer 197.5 Lebuhraya Utara Selatan (arah utara) di sini semalam.
Dalam kejadian kira-kira pukul 8.40 malam itu, mangsa, Muhammad Ashraf Abdullah disahkan meninggal dunia ketika mendapatkan rawatan di hospital Melaka.
Ketua Polis Daerah Alor Gajah Superintendan Arshad Abu berkata, ketika kejadian mangsa dalam perjalanan dari arah tahfiz di Jasin menghala ke rumahnya di Nilai, Negeri Sembilan.
“Setiba di lokasi, kita percaya motosikal jenis Yamaha Lagenda 115z ditunggangi mangsa telah hilang kawalan lalu terbabas masuk ke dalam longkang di bahu jalan.
“Aibat kemalangan itu, mangsa mengalami kecederaan parah di bahagian perut dan disahkan meninggal dunia pada pukul 12.40 tengah malam tadi oleh pihak hospital,” katanya.
Mengulas lanjut beliau berkata, hasil semakan dibuat, motosikal yang ditungangi suspek adalah milik seorang ustaz yang mengajar di tahfiz berkenaan.

“Difahamkan mangsa tidak memaklumkan kepada ustaz tersebut untuk menggunakan motosikal itu pulang ke rumahnya.
“Siasatan pegawai penyiasat juga mendapati keadaan di tempat kejadian gelap tiada lampu jalan,”katanya.
Katanya, mayat mangsa telah dihantar ke Jabatan Forensik hospital sama dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Banjir tidak pernah berlaku bulan Februari
Oleh ROSALWANI CHE SOH

26 Februari 2022, 4:56 pm
JELI – Rata-rata penduduk di Kampung Rahmat dan Kampung Ayer Lanas di sini tidak menyangka kampung mereka ditenggelami banjir yang berlaku pada penghujung bulan Februari.
Seorang penduduk di Kampung Rahmat, Norhayati Ismail 49, kebiasaannya banjir berlaku pada hujung tahun dan tidak pernah melanda kawasan itu pada Februari.
Norhayati yang juga ibu tunggal kepada tiga anak, berkata hujan lebat sejak Khamis lalu menyebabkan air mula naik ke kawasan rendah di kampungnya sehingga sebahagian penduduk perlu berpindah ke pusat pemindahan sementara (PPS) Sekolah Menengah Kebangsaan (SMK) Ayer Lanas sejak petang semalam.
“Kami tidak bersedia dengan banjir kali ini kerana baru sahaja mengalaminya kira-kira dua bulan lalu.
“Rumah saya dinaiki air sejak petang semalam lagi. Keadaan itu menyebabkan saya bersama dua anak terus berpindah dan hanya sempat membawa dokumen peribadi termasuk pakaian sahaja ke PPS,” katanya ketika ditemui Kosmo! di PPS SMK Ayer Lanas di sini hari ini.
Sementara itu, seorang lagi penduduk Kampung Ayer Lanas, Mohamad Rozali Ahmad, 64, berkata banjir kali ini berlaku di luar jangkaan dan air naik dengan cepat.

“Setiap tahun, saya akan berpindah ke PPS SMK Ayer Lanas bersama isteri Sharifah Ibrahim, 62, apabila kali banjir. Kali ini, saya tidak lena tidur apabila air sungai melimpah dan terus bertakung di hadapan rumah saya.
“Keadaan itu menyebabkan kami terus mengambil keputusan berpindah segera ke PPS bagi mengelakkan sebarang kejadian tidak diingini berlaku,” katanya.
Setakat hari ini, lima buah PPS telah dibuka di Jeli iaitu di SMK Ayer Lanas, PPS Sekolah Kebangsaan (SK) Legeh, PPS SK Bukit Jering, PPS SK Kuala Balah, PPS SK Gemang. – KOSMO! ONLINE


Peningkatan kes Covid-19 jejas pelancongan Perak
Oleh ASLIZA MUSA

26 Februari 2022, 4:45 pm
IPOH – Industri pelancongan Perak dijangka terjejas akibat peningkatan kes Covid-19.
Pengerusi Perumahan, Kerajaan Tempatan, dan Pelancongan negeri, Datuk Nolee Ashilin Mohammed Radzi berkata, orang ramai terutama yang mempunyai anak kecil kini bimbang untuk keluar rumah disebabkan oleh penularan wabak berkenaan.
Katanya, keadaan itu memberi impak ke atas bilangan pelancong yang masuk ke negeri ini berbanding semasa cuti persekolahan Disember lalu.
“Kita jangka akan berlaku pengurangan pelancong namun belum mendapat jumlah sebenar. Dari segi pembatalan tempahan hotel, saya tidak pasti kerana data terkini juga belum diperolehi.
“Namun saya pasti, pelancong yang dikuarantin kerana kontak rapat akan menangguhkan tempahan bilik hotel. Ini antara yang menyumbang kepada penurunan bilangan pelancong selain rasa takut untuk keluar,” katanya pada sidang media Majlis Pra-Pelancaran Tasik Cermin Eco Park di sini hari ini.
Turut hadir Datuk Bandar Ipoh, Datuk Rumaizi Baharin, Setiausaha Majlis Bandaraya Ipoh (MBI), Ahmad Munir Ishak dan Pengarah Pembangunan Pelancongan Tasik Cermin Eco Park, Siti Norlizawati Narawi.

Sementara itu mengulas mengenai pembukaan semula Pulau Sembilan di Bagan Datuk, beliau berkata, pulau pelancongan itu masih belum mendapat kebenaran untuk dibuka sepenuhnya.
Katanya, pelancong tidak dibenarkan turun ke pulau tersebut namun lawatan di atas air masih diteruskan.
“Untuk bermalam dan mendarat di atas pulau belum lagi dibenarkan kerana kita mengambil pendekatan mengadakan rehabilitasi sepenuhnya sebelum membuka pulau itu kepada orang awam,” katanya. – KOSMO! ONLINE


Hujan lebat diramal berterusan selama 7 hari
Oleh ALWANI ZAFIRAH

26 Februari 2022, 4:06 pm
PETALING JAYA – Jabatan Meteorologi Malaysia (MetMalaysia) meramalkan cuaca signifikan bagi tempoh seminggu bermula esok hingga 5 Mac ini melibatkan beberapa negeri di semenanjung serta Sabah dan Sarawak.
MetMalaysia melalui Facebook rasminya hari ini berkata, ramalan tersebut berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS).
Tambahnya, berdasarkan analisis yang dilakukan, luruan monsun berserta satu sistem cuaca tekanan rendah di Laut China Selatan telah memasuki sempadan negeri Pahang dan Terengganu ketika ini dan bergerak merentasi Semenanjung menuju utara Selat Melaka.
Situasi ini menyebabkan berlakunya keadaan hujan lebat berterusan di sekitar negeri-negeri pantai timur dan utara Semenanjung Malaysia.
MetMalaysia menjangkakan cuaca di negara akan kembali baik menjelang 28 Februari ini.
Katanya lagi, hujan dan ribut petir dijangka berlaku di kawasan utara Sarawak serta barat dan timur negeri Sabah pada sebelah petang hingga awal malam.

Sementara itu, MetMalaysia kekal mengeluarkan amaran angin kencang dan laut bergelora kategori pertama, kedua dan ketiga untuk aktiviti perkapalan di perairan Laut China Selatan berkuat kuasa sehingga 28 Februari 2022. – KOSMO! ONLINE


48 pengunjung pusat hiburan tanpa lesen dikompaun
Oleh NOR AZIAH MAT NOH

26 Februari 2022, 3:37 pm
KUALA LUMPUR – Seramai 48 pengunjung sebuah pusat hiburan tanpa lesen dikompaun kerana melanggar prosedur operasi standard (SOP) Fasa 4 Pelan Pemulihan Negara (PPN) dalam serbuan sebuah pusat hiburan di Jalan Yew di sini malam tadi.
Ketua Polis Daerah Wangsa Maju, Superintendan Ashari Abu Samah berkata, pasukan polis Bahagian Siasatan Jenayah (BSJ) Wangsa Maju menjalankan serbuan tersebut pada pukul 1.10 pagi.
“Hasil serbuan polis telah mengeluarkan kompaun di bawah Peraturan 17(1) Peraturan-Peraturan Pencegahan dan Pengawalan Penyakit Berjangkit (PPPDPPB) 2021 terhadap 33 pelanggan lelaki serta 15 wanita.
“Selain itu, kita turut menahan seorang lelaki sebagai penjaga pusat hiburan terbabit kerana gagal mengemukakan lesen operasi perniagaan,” katanya dalam satu kenyataan hari ini.
Menurut Ashari, polis turut merampas satu pembesar suara, satu set pemain CD, sebuah amplifier, satu unit mixer, sekeping resit dan wang tunai berjumlah RM250.
“Kes disiasat di bawah Seksyen 4 (1) Akta Hiburan Wilayah Persekutuan Kuala Lumpur 1992,” katanya. – KOSMO! ONLINE


Pekan Rantau Panjang dilimpahi air Sungai GoloK
Oleh YATIMIN ABDULLAH

26 Februari 2022, 4:51 pm
RANTAU PANJANG – Pekan Rantau Panjang yang terkenal sebagai pusat beli-belah zon bebas cukai lumpuh sepenuhnya hari ini apabila ditenggelami banjir akibat limpahan Sungai Golok sejak pagi tadi.
Kejadian itu berpunca daripada hujan lebat berterusan sejak semalam sehingga air Sungai Golok melepasi paras bahaya iaitu 10.42 meter.
Tinjauan Kosmo! mendapati, laluan masuk ke pekan berkenaan hanya boleh dilalui oleh kenderaan berat sahaja.
Kampung di Rantau Panjang yang sudah ditenggelami banjir antaranya Kampung Tersang, Bagus, Kubang Jejulok dan Kampung Banggol Kulim.
Seorang penduduk Kampung Kubang Jejulok, Ibrahim Mamat, 65, mengakui peningkatan paras air kali ini dilihat luar biasa apabila banjir mula masuk ke dalam rumah pada pukul 6 pagi tadi:
“Saya tidak menyangka air naik dengan cepat. Mujur kami sekeluarga sempat berkemas awal. Jarang kejadian banjir berlaku bulan Februari, namun berbeza kali ini apabila banjir tetap melanda,” katanya.

Sementara itu, Ketua Balai Bomba dan Penyelamat Rantau Panjang, Penolong Penguasa Bomba Imran Ismail berkata, kerja-kerja memindahkan mangsa-mangsa banjir bermula pada pagi tadi sejurus menerima panggilan kecemasan.
“Ketika ini semua anggota berada dalam keadaan siap sedia untuk operasi menyelamat mangsa banjir,” katanya. – KOSMO! ONLINE


Lelaki menyesal beli rumah €1 di Sicily
Oleh KOSMO!

26 Februari 2022, 4:58 pm
SICILY, ITALI – Sebilangan pembeli skim rumah berharga €1 (RM4.73) yang dijual di wilayah Sicily, Itali, mendedahkan bahawa promosi tersebut hanyalah indah khabar dari rupa kerana mereka perlu menanggung kos perbelanjaan lebih tinggi, lapor akhbar The Sun semalam.
Menurut seorang pembeli, Danny McCubbin, 58, dia membuat keputusan untuk membeli salah sebuah rumah tersebut selepas terbaca mengenainya.
“Saya sangat menyukai proses keseluruhan untuk membeli rumah itu kerana ia amat jelas dan telus,” katanya.
Bagaimanapun, lelaki berasal dari London itu berkata, dia terpaksa menjual kembali hartanah tersebut selepas berdepan dengan pelbagai kesulitan. Ia termasuk perlu membayar untuk mendaftarkan rumah itu serta yuran guaman yang mencecah beribu-ribu Euro.
Tambah menyukarkan keadaan adalah kos pengubahsuaian yang tinggi serta kekurangan kontraktor pembinaan disebabkan oleh pandemik.
“Selepas menyedari bahawa saya tidak mempunyai wang yang mencukupi untuk melakukan kerja-kerja pengubahsuaian, saya menjual kembali rumah itu pada harga €1 (RM4.73), namun mengalami kerugian sebanyak €3,000 (RM14,201) dalam proses tersebut,” jelas McCubbin.

Dalam pada itu, nasib seorang lagi pembeli, Jose Ramos, 43, adalah lebih baik selepas membeli dua unit rumah daripada skim €1 (RM4.73) itu sebelum pandemik Covid-19.
Menurut Ramos, dia dapat mencari kontraktor untuk mengubah suai rumahnya selepas bercakap dalam bahasa tempatan atas bantuan ibunya.
“Saya berjaya menemui pekerja dengan bertanya kepada penduduk setempat (dalam bahasa Itali),” katanya. – AGENSI